Диний бағрикенглик – мурувват ва хотиржамлик асосидир\nИнсоният яралибдикий тарихининг зар варақларига теран назар ташласангиз, бу кўҳна Одам алайхиссалаом бошлаб берган ҳаёти дунёда унинг фарзандлари аталмиш инсониятнинг барча замон ва маконлар ичра ўз даврининг ўзига яраша ҳамиша уруш ва можаролар,\nкелишмовчилик ва хусуматлар билан кечаётганига гувоҳ бўласиз. Буларнинг ҳаммаси инсонлар ўртасида аҳиллик, муросагўйлик, бир-бирини тушуниш ва ҳақ-ҳуқуқларини ҳурмат қилиш ва айниқса қалбдаги мухаббат каби инсоний фазилатларнинг тобора унутилиб бораётгани сабабли содир бўлмоқда. Ваҳоланки, Аллоҳ таоло бандаларини дунё ховлисида доимо тинч-тотув, аҳилликда, бир-бирларига меҳр-мурувват кўрсатиб ҳаёт кечиришга буюрган ва айни манашу йўлни ҳидоятга эришишнинг асосий йўлларидан бири деб зикр этган.\nАллоҳ таоло айтади: “Эй, инсонлар! Дарҳақиқат, Биз сизларни бир эркак (Одам) ва бир аёл (Ҳавво)дан яратдик ҳамда бир-бирларингиз билан танишишингиз учун сизларни (турли-туман) халқлар ва қабила (элат)лар қилиб қўйдик. Албатта, Аллоҳ наздида (энг азизу) мукаррамроғингиз тақводорроғингиздир. Албатта, Аллоҳ билувчи ва хабардоро эотдир”. (Хужурот сураси, 13-оят)\nИслом дини азалдан инсониятга асл мурувватни, диндошларига, ҳатто ғайримуслимларга ҳам эҳтиром ҳамда бағрикенглик билан муносабатда бўлишни ўргатиб келган ва доимий бардавомликдадур.\nМаълумки, Ислом ўзидан олдинги барча самовий динлар (яҳудийлик, насронийлик) ни шунчаки ҳурмат қилиш билан чекланмай, ўша дин аҳлларига чексиз мурувватлар кўрсатган. Уларнинг ҳақ-ҳуқуқларини ўзининг қонунлари билан мустаҳкамлаб қўйган. Қайси дин бўлмасин барча халқу элатларнинг маданият ва анъаналарига юксак эҳтиром билан қараган. Асрлар давомида бу қоидаларга амал қилиб яшаган мусулмонлар бир-бирларига ва ҳатто ораларида яшайдиган ажнабийларга, аҳли зимма (мусулмонлар диёрида яшайдиган ўзга дин вакиллари)га ҳам мурувватнинг мислсиз намуналарини кўрсатиб, бутун инсониятга ибрат бўлишди.\n"Диний бағрикенглик" дегани мусулмонлар истилоҳида «мурувват» дейилади. Бу тушунча кенг маънода чиркин нарсалар ва воқеалар қаршисида гўзалликни устун қўйиб, меҳрибонлик қилиш ҳамда ҳар бир воқеликка гўзаллик нуқтаи назаридан ёндошиш, эътиқод, маданият, анъаналарга нисбатан ҳурмат ва эҳтиром билан муносабатда бўлиш демакдир. Ана шунга биноан мусулмонлар бутун тарих давомида бошқа динларга ва уларнинг вакилларига бағрикенгликнинг, мурувватнинг буюк наъмуналарини кўрсатиб келишди.\nЧунки бу Аллоҳ таолонинг амри, Пайғамбар саллоллоху алайхи васаллам умматига берилган буюк кўрсатма эди. Қуръон ва Суннат ҳукмига кўра, мўмин-мусулмонларнинг бирор қавмни ёмон кўришлари ёки ўша қавмларнинг мусулмонларга душманлик қилиши уларга нисбатан зулм қилишга, ҳақларини поймол этишга сабаб бўлмаслиги керак. Шу ўринда Аллоҳ таоло шундай марҳамат этади:\nяъни: “Дин тўғрисида сизлар билан урушмаган ва сизларни ўз юртингиздан (ҳайдаб) чиқармаган кимсаларга нисбатан яхшилик қилишингиз ва уларга адолатли бўлишингиздан Аллоҳ сизларни қайтармас. Албатта, Аллоҳ адолатли кишиларни севар”. (Мумтахина сураси, 8-оят)\nПайғамбаримиз Муҳаммад алайҳиссалом бошқа дин ва эътиқод вакилларига бағрикенг бўлиш, уларнинг эътиқодини ҳурматлаш, ҳақларига риоя қилишнинг олий намунасини кўрсатибгина қолмай, умматни ҳам ҳамиша ана шу йўлдан борига даъват қилишдан чарчамадилар.\nРасулуллоҳдан (соллаллоҳу алайҳи ва саллам) ривоят қилинган ҳадисда эса: «Халқнинг барчаси Аллоҳнинг измидадир. Уларнинг Аллоҳга маҳбуброғи аҳлига наф берувчироғидир», дейилган (Баззор ривояти).\n«Ким аҳли зиммага бирор заҳмат етказса, қиёмат куни мени ўзининг душмани сифатида кўради» (Аҳмад ибн Ҳанбал, «Муснад»).\nМурувват, диний бағрикенглик Ислом таълимотида эътиқод ва динлар тарихидаги бир янгилик эди. Ислом илк давриданоқ собиқ динларга ҳеч қандай тазйиқ ўтказмади, турфа мазҳаб ва мафкураларга қарши таассуб этмади. Ислом биринчи кунларданоқ диний бағрикенглик мурувват ва тинчликнинг оламшумул шиорларини ўртага ташлади: «барча самовий динлар бир манба, бир булоқдан сув ичади, ҳамма пайғамбарлар биродардирлар, рисолатда улар ўртасида ҳеч қандай афзаллик йўқ, эътиқодга, динга мажбурлаш мумкин эмас, илоҳий диёнатларнинг барча ибодатхоналари ҳимоя ва мудофаа қилиниши керак, динлардаги ихтилофлар қотиллик ва адоватларга сабаб бўлмаслиги, яхшилик, силаи раҳмдан тўсмаслиги лозим» дур\nПайғамбаримиз Муҳаммад алайҳиссалом бу борада Ислом умматигагина эмас, бутун инсониятга ҳақиқий ибрат-намуна эдилар. У зот Мадинага ҳижрат қилганларида давлат ишларидаги биринчи амаллари ўша ерлик яҳудийлар билан уларнинг ақидаларини ҳурмат қилишга асосланган аҳднома тузиш бўлди. Ҳаттоки Нажрон насронийлари келганида, уларга масжиднинг бир томонида ибодат қилишга ижозат бердилар.\nБағрикенглик, кечиримлилик бобида у зотга тенг келадигани топилмайди. Олам сарвари қасос ва ўч олиш имконияти бўлатуриб ўзларига ва барча мусулмонларга чексиз зулм ва ёвузликлар кўрсатган, она шаҳарларидан қувиб чиқарган маккалик мушрикларни ҳам, тош олиб у зотни яралаган ва шаҳридан қувган тоифликларни ҳам, амакилари ва энг жасур саркардаларини ўлдирган қулни ҳам, ўзларига заҳар берган аёлни ҳам, хулласи ҳаммани бирдай кечира оладиган зот эдилар.\nЖамият тараққиёти ва фаровонлиги миллатлараро, динлараро ўзаро бағрикенглик ва тотувлик ҳамиша муҳим аҳамият касб этади. Яратганга минг шукрким, мустақил ўлкамиз – Ўзбекистонда 130 дан ортиқ миллат ва элат вакиллари турли динларга эътиқод қилувчи халқлар бўлиб, улар тинч-омон, аҳил-иноқ яшаб келмоқдалар. Ана шу эзгулик ва тинчлик-осойишталик омили бўлган диний бағрикенглик тамойилларини янада мустаҳкамлаш ва ривожлантиришга диёримизда алоҳида эътибор қаратиб келинмоқда. Ҳозирда бу ғоя эзгулик йўлида нафақат диндорлар, балки жамиятнинг барча аъзолари ҳамкорлигини назарда тутади. Диний бағрикенглик тинчлик ва барқарорликни мустаҳкамлаш, озод ва обод Ватан қуришнинг муҳим шартидир.\nАллоҳ таоло юртимиз халқларини фаровон айлаб, ватанимиз тинчлиги ва осойишталигини бардавом ва барқарор қилсин! Омин.\nАндижон вилояти вакиллигининг\nМархамат тумани бош имом-хатиби: М. Шарофуддинов\n/ Диний бағрикенглик – мурувват ва хотиржамлик асосидир


Рамзий парламентга рамзий пойга бошланди\n28 июн 2022, Тошкент вақти: 10:31\nЎзбекистонда депутатлар¸ кузатувчиларга кўра¸ парламентга юқори ҳозирлаган рўйхат бўйича¸ тўйга келган меҳмон каби киришади.\n22 сентябр куни Ўзбекистондаги тўртта рўйxатдан ўтган партия вакиллари сайловга ҳозирликни бошлашганини айтишди. Аммо мустақил кузатувчилар бу сайловнинг ҳам демократиядан узоқ маърака бўлишини ҳозирданоқ айтмоқдалар.\nБу гал Ўзбекистон Республикаси Олий Мажлиси қонунчилик палатасига сайланадиган депутатлар сони ҳам аввалги 120 нафардан 150 нафарга оширилган.\nБу сафарги сайловда ташаббус гуруҳлардан номзод кўрсатиш имконияти берилмайди. Шунингдек диний идора ходимларининг депутатликка сайланишига изн берилмайди.\n- Сайлов биз учун жиддий кураш жабҳаси¸ бу курашда фақат ғалаба учун интиламиз¸ деди 22 сентябр куни Озодлик билан суҳбатлашган Ўзбекистон Либерал-демократик партияси ходими Фурқат Жўрақулов.\n- Албатта. Мақсад фақат ғалаба. Ғалаба учун ишланади¸ ғалаба учун курашилади¸ деб давом этди Фурқат Жўрақулов.\nЎзбекистон Марказий Сайлов Комиссияси раиси Мирзо-Улуғбек Абдусаломов журналистлар ҳузурида сайлов жараëни бошланганини расман эълон қилар экан¸ ўз маърузасини тенглик ошкоралик¸ адолат ва демократия деган либерал калималар билан безашни унутмади.\n- Ўзбекистон республикаси Олий Мажлис қонунчилик палатасига эркин¸ адолатли ва демократик сайловни¸ фуқароларнинг сайлаш ва сайланиш конституциявий ҳуқуқларини амалга ошириш асосида очиқ¸ ошкора ва транспарант ўтказиш учун барча зарур шароитларни яратади¸ деди жумладан Мирзо-Улуғбек Абдусаломов.\nМирзо-Улуғбек Абдусаломов инглизча тransparent калимасини транспарант тарзида талаффуз қилди.\nАгар эсимдан адашмасам¸ транспарант дегани совет даврида байрамларда кўтариб чиқиладиган чорчўпга тортилган алвон шиор эди. Бу алвон транспарантга бугун Ўзбекистон Марказий Сайлов Комиссияси раиси айтаëтган тенглик¸ адолат калималари ҳам ëзилгич эди.\nБугунги ўзбек сайловлари ва парламенти мутлақ совет тажрибасига асосланган¸ совет руҳи парламентнинг суяк суягига сингиб кетган¸ дейди сиëсатшунос Малик Абдураззоқов.\n- Ҳайрон қоламан. Парламентда фермерларимиз жуда кўп. Масалан¸ совет даврида ҳам шунақа эди. Ҳамма табақаларни тиққиси келар эди парламентга. Ҳозирги парламентимиз ҳам совет анъаналарига жуда хос. Сиëсатчилар¸ ҳуқуқшунослар ўрнига сут соғувчиларни кўрамиз.\nТўғри¸ уларни айблаш тўғри эмас. Лекин дунëдаги ривожланган давлатлардаги парламентларда ҳуқуқшунослар¸ сиëсатчилар ўтиради¸ сут соғувчилар эмас. Қолганлар - ишбилармонлар¸ бизнесменлар ўзининг иши билан шуғулланиши керак. Ҳамма табақалар парламентда терилиб ўтириши керак эмас. Бу феодализм¸ совет даврида шунақа эди. Феодализм даврида хоннинг атрофида ҳамма табақа вакиллари унинг оғзига тикилиб ўтиришган. Бу нотўғри нарса. Совет даврида ҳам колхоз раислари орденларни ялтиллаштиб ўтиришар эди. Улар бугун айни шаклда Ўзбекистон парламентида ўтиришипти¸ дейди Малик Абдураззоқов.\nМалик Абдураззоқовга кўра¸ улар Ўзбекистондаги парламент тизими ва депутатларнинг салоҳияти рамзий бўлиб қолмоқда¸ холос.\n- Ҳозирги парламент қўлида қудрат¸ ҳукумат¸ куч ëки амал йўқ. Ҳамма қудрат президентнинг қўлида. Бундай рамзий парламент Ўзбекистон бюджетига қимматга тушаëтган кўринади. Ҳақиқатда президент аппарати президент бошчилигида ҳукуматни парламентсиз бошқармоқда. Парламент хўжакўрсинга. Дунë жамияти кўз ўнгида Ўзбекистонда ҳам парламент бор деган гапни оқлаш учун¸ дейди Малик Абдураззоқов.\nАйни пайтда суҳбатдошимиз "ўзбек сайлов тизими" деб аталмиш маржоннинг фақат шиша синиқларидан иборат эмаслигини ҳам айтиб қолди. Масалан¸ диний хизматчиларнинг депутатлик курсисидан мосуво бўлгани мақбул иш¸ дейди Абдураззоқов.\n- Буниси тўғри. Мен буни қўллаб-қувватлайман. Бизда конституция бўйича дунëвий давлат. Кўп давлатларда бунақа нарса йўқ. Сиëсий идоралар¸ ҳуқуқий идоралар¸ ўрта таълим¸ олий таълим¸ фан¸ тиббиëт – буларнинг ҳаммаси исломми¸ христианликми¸ буддизмми қайси дин бўлишидан қатъий назар диндан четда туриши керак¸ дейди Малик Абдураззоқов.\nАқл ëшда эмас, бошда\nЎзбекистонда 25 ëшдан ҳатлаганларгина депутат бўлиши мумкин. Масалан¸ қўшни Россияда 18 ëш йигит қизларга ҳам миллат вакили бўлиш ҳуқуқи берилган¸ дейди суҳбатдош.\n- Балки 22 ëшгача тушириш мумкин. Ақл ëшда эмас¸ бошда дейишадику. Шунинг учун бу нарса одамларнин онги билан боғлиқ¸ дейди Малик Абдуразоқов.\nЎтган сайловдан фарқли ўлароқ бу йил расмий фирқалар ëнида экологик ҳаракат учун ҳам парламентда курсилар ажратилди.\nАгар "Яшил ҳаракат" тарафдорлари сиëсий конюнктура эмас¸ балки мавжуд экологик муаммолар ечими учун тиришсалар¸ бунда ҳам яхшилик ишорати бор¸ дейди Абдураззоқов.\n- Ҳақиқатан Ўзбекистон ички муамолари билан қизиқса¸ экология билан боғлиқ муаммолар биринчи навбатда турибди. Чунки Ўзбекистоннинг кўпгина тупроқлари заҳарланган¸ дейди Малик АБдураззоқов.\nМенинг бу гапларим гипотетик тахмин¸ холос. Ўзбекистондаги сайловнинг демократиядан узоқ маърака эканини айтиш учун сиëсатшунос дипломи керак эмас¸ дер экан Абдураззоқов Ўзбекистонда парламент тизимининг ҳокимият мустақил бўғинларидан бири бўлиши орзулигича қолиб кетаëтганидан таассуф билдирди.\nЛавҳани Ўзбекистон Либерал-демократик партияси вакилининг гаплари билан бошлаган эдик. Либерал демократ деганида кўз олдимизга парламентни бошига кўтараëтган рус депутати Жириновский келади. Сизнинг партиянгиз ҳам парламентга музокора руҳини кирита оладими¸ деб савол бердик ғалабага орзуманд фирқа аъзосига.\n- Энди ака Жириновский Россияда¸ биз Ўзбекистонда¸ дейди 22 сентябр куни сайлов пойгасига кирган тўрт партиядан бирининг вакили.


Карзай ва Зардорий Оқ уйда меҳмон бўлади\n02 декабр 2020, Тошкент вақти: 01:23\nАҚШ давлат котиби Ҳиллари Клинтон Афғонистон ва Покистон давлат раҳбарларининг кейинги ҳафта Вашингтонга ташрифи чоғида “изчил мулоқотлар” бўлишига умид билдирди.\nКейинги ҳафтада Вашингтонда бу уч давлат раҳбари Толибонга қарши кураш ҳамда Афғонистон ва Покистон жойлашган минтақада вазиятни яхшилаш масаласини муҳокама қилади.\nОқ уй маъмуриятининг айтишича, президент Барак Обама ҳар икки президент — Ҳамид Карзай ва Осиф Али Зардорий билан алоҳида ҳам бирга мулоқотлар олиб бориш ниятида.\nОқ уй матбуот котиби Роберт Гиббс президент Обама ҳамкасблари Карзай ва Зардорийлар билан АҚШ, Афғонистон ва Покистоннинг террорга қарши курашда ўзаро кучларни бирлаштириш имконини муҳокама қилишни кўзлаётганини маълум қилди.\nСўзлашувлар кейинги ҳафтанинг чоршанба кунига белгиланган.


Дубайга болалар билан биргаликда: Сиз боришингиз керак бўлган 7 та жой\nTatil.uz нинг кўпчилик сайёҳлари оилавий инсонлардир. Улар, одатда, болалари таътилга чиққан пайтларида (агар улар ўқувчи бўлсалар) ўз саёҳатларини режалаштирадилар. Шу сабабли саёҳат пайтида болалар нима қилишлари керак ва умуман, фарзандларни қаерга олиб бориш мумкинлиги ҳақидаги савол билан туроператорларимизга кўп бор мурожаат қилинади. Демак, олдинда – қишки таътил, совуқ мавсумда эса энг оммабоп йўналишлардан бири БАА ҳисобланади, шу туфайли биз Сизнинг болаларингизга Дубайда уларга ёқиши мумкин бўлган 7 та жойни таклиф қиламиз.\nDubai Parks and Resorts кўнгилочар парки\nБолангиз кўплаб аттракцион ва кўнгилочар масканларга эга ушбу паркка кирса борми, уни у ердан судраб ҳам олиб чиқолмайсиз. Dubai Parks and Resorts да учта тематик парк мавжуд, булар: Motiongate, Bollywood Parks ва LEGOLAND. У ер шунчалик қизиқарлики, баъзилар унинг атрофидаги меҳмонхоналарга жойлашишади.\nСовуқдан олисда бўлган пайтингизда қишни унутишга қанчалик ҳаракат қилманг, ҳар бир бола қиш эртагини интиқлик билан кутади. Бундай эртакни айнан Дубай Молл савдо марказидаги Дубай яхмалаги марказидан топиш мумкин. Ушбу майдон улкан бўлиб, Олимпиада ўлчамларига мос келади. У ерда болаларни (жумладан катталарни ҳам) конькида учишга ўргатишади ёки бўлмаса диско-кечага таклиф қилишади.\nAtlantis The Palm даги Dolphin Bay дельфинарийси\nАйтишларича, дельфинлар билан мулоқот қилиш болалар учун айниқса фойдали экан. Ўз навбатида, болажонларга ҳам ушбу машғулот ёқиши табиий. Дельфинчалар болаларингизни бассейн атрофида айлантириб келишлари, улар билан «дайвинг» саёҳатига отланишлари ва ҳаттоки суратга тушишлари ҳам мумкин.\nБу Дубайдаги энг йирик аквапарк. У бутун дунёга машҳур, сабаби у ерда дунёдаги энг экстремал горка барпо этилган. Нафасингиз ичингизга тушиб кетиши ва олам-олам таассуротларга эга бўлишингиз аниқ! Хавфсизлик ҳам юқори даражада!\nУшбу болалар шаҳарчасида катталар алоҳида хонада дам олишади, болалар эса...ота ва она вазифасини бажаришади: кичкинтойларга касблардан бирини танлаш таклиф этилади. Болакайлар хоҳласалар ўқитувчи, хоҳласалар қурувчи ёки бўлмаса ўт ўчирувчи бўлишлари мумкин. Бунда уларга KidZania нинг махсус катта ёшли ходимлари ёрдам беришади. Бажарган ишлари учун болалар иш ҳақи олишади ва ушбу пулни бемалол иштатишлари мумкин бўлади.\nBounce батут парки\nБу ҳам болалар орасида кенг оммалашган масканлардан бири бўлиб, у ерда исталганча сакраш ва ижобий ҳиссиётларга кўмилиш мумкин.\nKite Beach пляжи\nДубайда пляжсиз дам олишни тасаввур қилиш мумкинми? Ота-оналар ва уларнинг фарзандларига биз варраклар пляжи – Kite beach га ташриф буюришни маслаҳат берамиз. Бу ерда варраклардан ташқари турли денгиз саёҳатларида иштирок этишингиз мумкин.\nБолалар учун саёҳат – кўплаб янги нарсаларни кашф қилиш имконияти. Ҳар бир сафар пайтида кичкинтойларимиз нафақат унутилмас таассуротлар олишади, балки соғлиқларини мустаҳкамлаб, ҳаётга янада қизиқувчан бўлишади, бошқа инсонларнинг ҳаёти, урф-одат ва анъаналари, янги тилни ўрганиб ҳам олишади.\nШу туфайли болалар билан саёҳат қилишда юзага келиши мумкин бўлган муаммолар борасида асло қайғурманг! Уларнинг барчасини ҳал қилса бўлади. Энг асосийси – бу Сизнинг уларга бўлган эътибор ва меҳрингиздир!


Толиблар қасосга ўтди\n09 декабр 2021, Тошкент вақти: 01:04\nИсломободдаги БМТ идораси оқибатида қурбон бўлганлар сонининг ошиши тахмин этилмоқда.\nПокистон толибларининг янги етакчиси Ҳакимуллоҳ Маъсуд таҳдидидан кўп ўтмай Исломободдаги БМТ идорасида бомба портлатилди ва беш одам ҳаëтига зомин бўлди.\n5 октябр куни БМТ қошидаги Жаҳон озиқ-овқат дастури биноси олдида худкуш кимса ўзини портлатиб юборди. Покистон расмийлари портлаш оқибатида жароҳатланганларга ëрдам кўрсатаëтган айни маҳалда воқеага оид янги тафсилотлар очиқланмоқда.\nПолиция хабарига кўра¸ душанба тонгда 20 ëшлар чамасидаги йигит ўзини хавфсизлик офицери деб таништирган ва идоранинг қаттиқ қўриқланадиган фойесига киришга муваффақ бўлган.\nБу воқеа дарҳол¸ БМТ идораларидаги хавфсизлик вазиятига доир кўплаб саволларга сабаб бўлди. Айтилишича¸ Исломободдаги БМТ биносига киришдан аввал ҳар бир шахс махсус хавфсизлик будкаларида қурол-яроғ ва портловчи моддалар бор-йўқлигини аниқловчи текширувдан ўтказилади ва шундан сўнггина БМТ идораси киришига ўтказилади.\nБМТ идорасида рўй берган мазкур ҳужум очлик таҳдиди остида қолган юз минглаб покистонликларга егулик етказиш билан шуғулланиб келган Жаҳон озиқ-овқат дастури фаолияти тўхтатилишига сабаб бўлди. Сват водийсида жанггарилар ва ҳукумат қўшинлари ўртасида юзага чиққан кескин тўқнашувлар муносабати билан бошпанасиз қолган покистонликларга гуманитар ëрдам кўрсатиш билан айнан мазкур дастурнинг 70 дан ошиқ хизматчиси шуғулланаëтган эди.\nАйтилишича¸ портлаш чоғида Британия Мудофаа ва Ички ишлар вазирлари Исломободда бўлган аммо бу ҳужумдан уларга талофат етмагани айтилмоқда.\nПокистондаги Тиббиëт фанлари институти матбуот котиби Васим Хўжанинг айтишича¸ портлаш оқибатида ўлганларнинг бири ироқлик ходим¸ иккитаси эса¸ покистонлик аëл хизматчилардир.\n- Оғир яраланган тўрт одам институтимизга олиб келинди. Келтирилган ичида иккита ўлик ҳам бор¸ деди Восим Хўжа.\nҲозирча БМТ идорасига қилинган бу ҳужум учун бирор гуруҳ маъсулиятни зиммасига олмади. Аммо яқинда Сват водийсидан макон топган Покистон толибларининг янги етакчиси Ҳикматуллоҳ Маъсуд Покистон ҳукумати ва АҚШга қарши янги ҳужумлар тўлқинидан огоҳлантиргани боис¸ аксарият ҳужум ортида айнан толиблар турганини тахмин қилмоқда.\nЯкшанба куни қабилалар назоратидаги ҳудудларда мухбирлар билан учрашган Маъсуд¸ толиблар Покистондаги ўз аввалги етакчилари Байтуллоҳ Маъсуднинг АҚШ ракета ҳужумлари чоғида ўлдирилгани учун қасос олажакларидан писанда қилди.\nПокистондаги “Dawn“ газетаси¸ Байтуллоҳ Маъсуд учун қасос жараëнида жанггариларнинг кенг кўламли худкушлик ҳужумлари режалаëтганини хабар қилди.\nПокистон толибларининг аввалги етакчиси Байтуллоҳ Маъсуд мамлакатдаги энг йирик террорчи ҳисобланиб¸ унинг боши учун 5 миллион доллар мукофот пули ваъда қилинган эди. Покистондаги йирик террор ҳужумлари¸ хусусан собиқ Бош вазир Беназир Бҳуттонинг ўлдирилиши ортида айнан Маъсуд тургани айтилади.\nБМТ идораси олдида мухбирлар учун брифинг ўтказган Покистон Ички ишлар вазири Раҳмон Малик¸ душанба кунги ҳужумни ҳукумат қўшинларининг давомли ҳужумларидан силласи қуриган толибларнинг сўнгги талвасаси дея таърифлади.\n- Биз Сват водийси¸ шимолий ва жанубий Вазиристонда толибларга қарши ўтказган амалиëтлар уларнинг белини чиқарди. Ҳозир улар ярадор илонга ўхшайди. Бундан беш кун аввал улар йиғин ўтказишди ва Покистон ҳукумати ва халқига босим ўтказиш мақсадида махсус одамларни нишонга олишга қарор қилишди¸ деди Покистон вазири.\n- Мен террорчиларга бутун миллат бирдам экани ва бутун миллат бирликда: “Йўқолсин толибон¸ йўқолсин зулмкорлар¸ йўқолсин террорчилар¸ йўқолсин экстремистлар!“деяëтганини очиқ айтиб қўймоқчиман¸ дея қўшиб ўтди Раҳмон Малик.


Ўзбекистон аэропортларида Эболани аниқловчи тепловизор ўрнатилди\n06 май 2021, Тошкент вақти: 05:49\nТошкентнинг иккита аэропорти ва сайёҳлар кўп келадиган Бухоро, Самарқанд, Урганч ва Навоий аэропортларига Эбола вирусини аниқлашга кўмаклашувчи тепловизорлар ўрнатилди.\nБу ҳақда хабар қилган ЎзА маълумотига кўра, давлат чегарасини кесиб ўтиш жойларидаги санитар-назорат пунктларида Ўзбекистонга келаётган фуқаролар тана ҳароратини масофадан туриб ўлчайдиган махсус қурилма орқали текширилади.\nЯқинда Ўзбекистон ҳукумати расмийлари Эбола вирусининг мамлакатга кириб келиши олдини олиш мақсадида ўз фуқароларини ушбу вирус тарқалган мамлакатларга сафар қилишини чеклади.\nАйни пайтда Жаҳон соғлиқни сақлаш ташкилоти касаллик ўчоғи саналган Либерияда Эбола тарқалиши пасая бошлаганини билдирмоқда.\nШу пайтга қадар Эбола ғарбий Африкада беш мингдан зиёд одам ёстиғини қуритди. Биргина Либерияда вирусни юқтирган 2700 одам ҳаётдан кўз юмди.


02:28 03 Апрел 2020\n23:21 02.10.2019 Ҳавола олиш\nЭксперт таъкидига кўра, Шавкат Мирзиёев даврида Ўзбекистонда кенг кўламли ўзгаришлар содир бўлди. Аммо халқаро сиёсат концепцияси ва иккиёқлама муносабатларни ривожлантиришга бериладиган урғу ўзгармаган. Табиийки, Ўзбекистон Евроосиё иқтисодий иттифоқининг барча иштирокчилари билан ҳамкорликни мустаҳкамлаб боради, деди Sputnik Ўзбекистонга берган интервьюсида Эдуард Полетаев.\nЕОИИда товар айланмаси ўсиши Осиё мамлакатлари чамбарчас ҳамкорлигига боғлиқ. Ўзбекистон бунга жуда мос келади, деб ҳисоблайди эксперт, негаки ҳозир республикада иқтисодиёт максимал даражада экспортга йўналтирилмоқда. Бундай шароитда эса, янги халқаро савдо йўлларига чиқиш муҳим зарурат ҳисобланади. Кўпдан-кўп ҳолларда айрим савдо чекловлари Ўзбекистонга ЕОИИ мамлакатлари бозорларига чиқишга ҳалал бермоқда.\nШу аснода, Евроосиё иқтисодий иттифоқига аъзолик фойдали бўлиши мумкин. Бу мигрантларга ҳам ёрдам беради, Россияда меҳнат фаолиятини амалга ошираётган ўзбекистонликларга нисбатан "талабчанлик бўшаштирилиб", улар "имтиёзларга" эга бўлишлари эҳтимолдан холи эмас.\nЭскперт изоҳини тўлиқ қуйидаги рус тилидаги подкастда тинглашингиз мумкин.


Кўп томонлама ҳамкорликни кенгайтириш бўйича Ўзбекистон-Туркия (...)\nКўп томонлама ҳамкорликни кенгайтириш бўйича Ўзбекистон-Туркия мувофиқлаштирувчи кенгаши ҳар чоракда кенгашади\nКеча Тошкентда Ўзбекистон ва Туркия ўртасида Кўп қиррали ҳамкорликни кенгайтириш бўйича мувофиқлаштирувчи кенгашнинг фаолиятига старт берувчи йиғилиши бўлиб ўтди, деб хабар бермоқда «Дунё» АА мухбири.\nИнвестициялар ва ташқи савдо вазирлиги (ИТСВ) маълумотига кўра, мазкур йиғилиш Ўзбекистон Бош вазирининг ўринбосари – инвестициялар ва ташқи савдо вазири Сардор Умурзоқов ва Туркия вице-президенти Фуат Октай раислигида бўлиб ўтди. Йиғилишда, шунингдек, Ўзбекистонда инвестиция фаолияти билан шуғулланувчи етакчи турк компаниялари, шунингдек, республиканинг вазирлик, идора ва тармоқ бирлашмалари раҳбарлари иштирок этди.\nУчрашув чоғида олий даражадаги ташрифлар билан алмашиш натижасида сўнгги 4 йил мобайнида Ўзбекистон ва Туркия ўртасида ҳамкорлик стратегик шериклик даражасига олиб чиқилгани ва ҳозирда юқори динамика билан ривожланаётгани таъкидланди.\nҲукумат даражасида ҳам, хусусий сектор ўртасида ҳам тезкор алоқалар йўлга қўйилганлиги икки мамлакат ўртасидаги савдо-иқтисодий алоқаларни сезиларли даражада кенгайтириш имконини берди. Шундай қилиб, ўтган тўрт йил давомида Ўзбекистонда Туркия капитали иштирокидаги корхоналар сони уч баробар кўпайиб, бугунги кунда у 1700 дан ортиқни ташкил этмоқда. Бу эса Туркияга жорий йилнинг январь-май ойларида очилган янги қўшма корхоналар сони бўйича хорижий давлатлар орасида етакчи ўринни эгаллаш имконини берди.\nМувофиқлаштирувчи Кенгаш йиғилишида таъкидланганидек, Ўзбекистон Президенти ва Ҳукумати томонидан иқтисодиётнинг бозор тамойилларини барқарор ривожлантириш ва хорижий инвесторлар учун энг қулай ишбилармонлик муҳитини шакллантиришга катта эътибор қаратилмоқда. Қулай географик жойлашуви, бой ресурс базаси, сиғимли ички ва ташқи бозорлар билан биргаликда бу Ўзбекистонни минтақада инвестициялар киритиш учун энг жозибадор мамлакатлардан бирига айлантирмоқда.\nУчрашув иштирокчиларига мурожаат қилар экан, икки мамлакат делегациялари раҳбарлари Ўзбекистон ва Туркия иқтисодиётининг рақобат устунликлари ва бир-бирини тўлдириши асосида саноат кооперациясини ривожлантириш учун муҳим салоҳият мавжудлигини таъкидладилар. Улар турк бизнеси вакилларини янги кенг кўламли лойиҳаларни амалга ошириш орқали Ўзбекистон иқтисодиёти тармоқлари салоҳиятидан фаол фойдаланишга, ўзбек тадбиркорлари билан бизнес алоқаларини мустаҳкамлашга чақирди.\nТадбир давомида томонлар инвестициявий ҳамкорликни ривожлантириш, юқори қўшимча қийматга эга экспортбоп маҳсулотлар ишлаб чиқаришни таъминлайдиган юқори технологик тармоқларни яратишга ҳам ўзаро қизиқиш билдирдилар.\nЙиғилишда сўзга чиққан турк тадбиркорлари Ўзбекистонда бизнес юритиш тажрибаси, келажакдаги режалари билан ўртоқлашдилар, шунингдек, мавжуд масалаларни тилга олдилар.\nУчрашув якунида солиқ ва божхона фаолиятини тартибга солиш соҳасидаги инвестициявий муҳит ва қонунчиликни янада такомиллаштириш орқали Ўзбекистонда турк бизнесининг инвестициявий фаоллигини рағбатлантириш бўйича аниқ таклифлар ишлаб чиқилди.\nМувофиқлаштирувчи Кенгаш савдо-иқтисодий ва инвестициявий соҳаларда Ўзбекистон-Туркия муносабатларини илгари суриш ва турк инвесторларининг Ўзбекистондаги фаолиятини қўллаб-қувватлаш платформаси сифатида яратилган. Унинг раиси Ўзбекистон Республикаси Бош вазирининг ўринбосари – инвестициялар ва ташқи савдо вазири С.Умурзаковдир.\nКенгашнинг асосий вазифалари турк тадбиркорлари ва инвесторлари ҳамда Ўзбекистон давлат органлари ўртасида бевосита мулоқот ўрнатиш, инвестициявий таклифларни муҳокама қилиш, мавжуд муаммолар ва уларни ҳал этиш йўлларини ҳар томонлама таҳлил қилиш, шунингдек, мамлакатда иқтисодий ислоҳотларни янада чуқурлаштириш чора-тадбирларини ишлаб чиқишдан иборат. Кенгаш йиғилишлари ҳар чоракда ўтказилиши режалаштирилмоқда.


Тошкент вилоятининг бешта йирик шаҳрида мажбурий “ўзини яккалаш” режими жорий этилмоқда Ўзбекистон янгиликлари\nТошкент вилоятининг бешта йирик шаҳрида мажбурий “ўзини яккалаш” режими жорий этилмоқда\n15 April 2020, 11:59\nЎзбекистон, Тошкент – Batafsil.uz ЯА. 14 апрель куни Тошкент вилоятининг бешта йирик шаҳрида мажбурий “ўзини яккалаш” режими жорий этилмоқда. Бу ҳақида коронавирус билан курашиш бўйича Республика махсус комиссиясининг қарорига ҳавола қилган ҳолда мухбиримиз маълум қилмоқда.\nКомиссия қарорида қайд этилишича: “Коронавирус инфекциясининг тарқалишининг олдини олиш бўйича барча чекловлар Тошкент, Нукус шаҳарлари ва вилоят марказлари, шунингдек, Тошкент вилоятининг Чирчиқ, Олмалиқ, Бекобод, Янгийўл ва Ангрен шаҳарларига ҳам қўлланилади".\n- Стикери бўлган ёки усиз ҳаракатланиш ҳуқуқига эга бўлганлардан ташқари, шахсий транспорт воситаларида ҳаракатланишни таъқиқлаш;\n- Сабабсиз велосипед ёки скутерда ҳаракатланишни таъқиқлаш;\n- Итларни сайр қилдириш кунига бир марта ва уйдан 100 метр узоқликда амалга оширилиши керак;\n- 65 ёшдан ошган фуқароларга уйларини тарк этиш таъқиқланади, уларнинг уйлари яқинида жойлашган озиқ-овқат дўконлари ва дорихоналарга бориш бундан мустасно;\n- бошқалар ҳам бевосита фақат яқинда жойлашган озиқ-овқат дўконлари ва дорихоналарга бориш учун уйларидан чиқишлари мумкин;\n- кўчаларда ҳаракатланаётганда, шунингдек, савдо объектлари ва бошқа жойларга ташриф буюрганда 2 метрлик ижтимоий масофани сақлаш талаб этилади;\n- барча йирик дўконлар ва бозорлар пирометр ҳамда антисептиклар билан жиҳозланган бўлиши керак. Ушбу объектларга ташриф буюрган ҳар-бир кишининг тана ҳарорати ўлчанади. Агар ҳарорат 37 даражадан юқори бўлса, ушбу объектларга кириш таъқиқланади. Бундай фуқароларга зудлик билан тез тиббий ёрдам хизматига мурожаат қилиш тавсия этилади.


Россия яна 3 та давлат билан авиақатновларни тиклайди | Qalampir.uz\nРоссия яна 3 та давлат билан авиақатновларни тиклайди\nОлам\t14 Октябрь 2020 20:04 9574\nРоссия Сербия, Куба ва Япония билан авиақатновларни тиклайди. Бу ҳақда РФда коронавирусга қарши кураш тезкор штаби маълум қилди. Бош вазир Михаил Мишустин тегишли қарорни имзолаган.\nҲафта давомида амалга ошириладиган рейслар сони чекланади. Сербияга икки марта Москва-Белград йўналишида рейс қўйилади. Кубага ҳам шунча рейс бўлади: Москва-Кайо-Коко ва Москва-Санта Клара йўналишида.\nЯпония билан авиақатновлар 1 ноябрдан тикланади. Ҳафтасига учта рейс амалга оширилади. Иккитаси Москва-Токио йўналишида, биттаси Владивосток-Токио йўналишида.\nРоссия бу давлатлар билан авиаалоқани тиклашига қатор кўрсаткичлар сабаб бўлган. Масалан, шу давлатларда сўнгги 2 ҳафтада коронавирусга чалинганларнинг кунлик ўсиши ҳар 100 минг кишига 40 тадан ошмаган.\nБундан ташқари, Ҳукумат аввал очилган йўналишларда парвозлар сонини оширишга қарор қилган. Москвадан Цюрих ва Женевага ҳафталик парвозлар сони биттага кўпаяди.\nМаълумот учун, Россия коронавирус пандемияси сабабли тўхтаб қолган халқаро авиақатновларни август ойидан қайта тиклашни бошлади. 1 августдан бошлаб Россиядан Буюк Британия, Танзания ва Туркияга парвозларни амалга оширишга рухсат берилган. Сентябрь ойининг бошида Россия Миср, Бирлашган Араб Амирликлари ва Мальдив ороллари билан икки томонлама авиақатновлар тикланишини маълум қилганди. Ҳозирги пайтда Россиядан Буюк Британия, Швейцария, Жанубий Корея, Беларусь, Қозоғистон, Қирғизистон, Туркия, Бирлашган Араб Амирликлари, Мальдив ороллари ва Танзанияга парвоз қилиш мумкин.\n20 Сентябрь 18:17 40121\n20 Сентябрь 13:55 37021\n19 Сентябрь 11:57 35830\n19 Сентябрь 18:13 33554\n18 Сентябрь 18:15 33400


Доктор Номоз Нормўмин: “Мусулмонлар диктатурага қарши курашишлари лозим” - Фарғона.Ру ахборот агентлиги\n13:41 msk, 15 Июль 2020\nДоктор Номоз Нормўмин: “Мусулмонлар диктатурага қарши курашишлари лозим”\n26.02.2015 20:34 msk\nЎзбекистон Республикаси Президентлигига номзод Намоз Нормўминнинг аризаси ва таржимаи ҳоли\nЎзбекистон Республикасида Ислом Каримов диктатура режимининг тугатилиб, унинг ўрнига халқимизнинг эътиқоди, маънавияти ва тарихига ҳамда умуминсоний тараққиётининг ижобий жиҳатларига мос келадиган тараққийпарвар тузумнинг ўрнатилишига ҳисса қўшиш мақсадида виртуал сайловларда мени мухолифатчи мустақил номзод сифатида рўйхатга олишингизни сўрайман.\nҲурмат билан Намоз НОРМЎМИН, 08. 02. 2015 й.\nТ а р ж и м а и ҳ о л\nНамоз Нормўмин ўғли Муҳаммад (Совет даврида Намоз Нормўминович Маматқулов)\nТуғилган куни ва жойи: 1 Май 1957 йил. Сурхондарё вилоятининг Денов тумани.\nМаълумоти: Олий. 1980 йилда Тошкент Тиббиёт Институтининг (ТошМИ) даъволаш факультетини битирган.\nОиласи: Оилали, 3 фарзанди ва 3 невараси бор.\nИш тажрибаси: 1980 ва 1993 йиллар орасида Сурхондарё вилояти, Тошкент ва Киев шаҳри касалхоналарида жарроҳ бўлиб ишлаган. Биринчи даражали жарроҳ даражасига эришган.\nСиёсий ва ижтимоий фаолият тажрибаси: 1990 “Эрк” партиясининг аъзоси ва Сурхондарё вилоятининг котиби сифатида сиёсий фаолиятга бошлади. Ўзбекистон мустақиллиги учун курашда фаол иштирок этди. Термиз шаҳрида мухолфатнинг “Адолат” номли газетасининг нашр қилинишига раҳбарлик қилди. 1993 йилда ЭРК қурултойида унинг Раиси ўрнидан маъруза қилгандан кейин сиёсий тазйиқлар натижасида хорижга чиқиб кетишга мажбур бўлди. 1995 йилда ЭРК партиясидан истеъфо қилиб, мустақил мухолифатчи сифатида фаолият олиб борди.\n2011 йилдан 2013 йилгача Ўзбекистон Халқ Ҳаракати Муассислар Мажлиси ва Мувофиқлаштирувчиси сифатида фаолият кўрсатди.\n2013 йилдан 2015 йилгача Туркияда “Халқаро Туркистонликлар Ҳамкорлик Жамияти”нинг муассиси ва Раис ўринбосари сифатида фаолият кўрсатди.\n2015 йил 8 февралда Ўзбекистон Президенти лавозимига виртуал сайловларда мустақил мухолифатчи сифатида номзод бўлиш учун бу лавозимидан истеъфо этди.\nКитоблари, мақолалари, видео ва радио суҳбатлари: Намоз Нормўмин Ўзбекистондаги ижтимоий ва сиёсий ҳаёт ва дунё сиёсати мавзуларида Ўзбек, Турк, Рус ва Норвег тилларида ёзилган 300 га мақоланинг муаллифидир. Унинг “Зиндон атрофидаги гаплар”, “Эркинлик бизга нима беради”, “Араб баҳоридан Ўзбек баҳорига”, “Ўрта Йўлни қандай топамиз?”, “Ҳақ ва ботил чегарасида”, “Özbek halkı özgürlük istiyor” (Туркча) китоблари анаънавий ва интренет нашрлари шаклида босилган. YOUTUBE даги YOUTUBE .com/user/NN957 шахсий саҳифаси 300000 яқин марта томоша қилинган.\nБиладиган тиллари: Ўзбек, Турк, Рус, Норвег, Араб (ўрта даражада) ва Инглиз (ўрта даражада) тилларини билади.\nШахсий Блоги: www.namoznormumin.blogspot.com\nYOUTUBE : www.youtube.com/user/NN957\nMAIL : ortayol2010@gmail.com, namoz.mumin@gmail.com\n08. 02. 2015 йил\n1 САЙЛОВОЛДИ ШИОРИМ: “БУ ДУНЁДА ВА ОХИРАТДА САОДАТЛИ БЎЛИШ УЧУН ШАХС ВА ЖАМИЯТ ҲАЁТИДА МОДДИЙ ВА МАЪНАВИЙ ҚАДРИЯТЛАРГА БИР ХИЛ ЎРИН БЕРАЙЛИК”.\n2 ИСЛОМ КАРИМОВ ДИКТАТУРАСИ НАТИЖАСИДА ЎЗБЕКИСТОНДА ЮЗАГА ЧИҚҚАН ИЖТИМОИЙ СИЁСИЙ БЎҲРОННИНГ УМУМИЙ ТАЪРИФИ\nЎзбекистон бугун боши берк кўчага кириб қолган бир “автобусга” ўхшайди. Бу “автобус”нинг ҳайдовчиси ақли паст ва маст аласт, йўловчилари йўлдан ҳам, ҳайдовчидан ҳам безган ҳолдадир. Бугун бу “автобус”ни олдинга ҳайдашнинг ҳам орқага буриб олишнинг ҳам имкони йўқ. Бунинг устига автобусга сиғмай қолган ғазабнок йўлчилар ҳайдовчини лаънатлаб, қўлларида тошу таёқлар билан автобуснинг орқасидан қувиб юришибди…\nБундай вазиятда ягона чора ҳорғин ва асаблари чарчаган йўлчиларнинг охирги кучларини йиғиб, ўзларининг ораларидан ақли бошида янги бир ҳайдовчи танлашлари ва бу ҳайдовчининг раҳбарлигида автобуснинг рулига ёпишиб олган ақли паст ва маст аласт ҳайдовчини ўрнидан улоқтиришларидир. Янги ҳайдовчининг вазифаси эса аввал йўловчиларни сокинлаштириб, хароб бўлган автобусни орқа “скорост”да, йўловчилар орасида ур-тўполон чиқармай ва автобуснинг ағдарилишига йўл қўймай, аста секинлик билан орқага ҳайдаб, 25 йил олдин нотўғри йўлга кирган бу “автобус”ни тўғри ва катта йўлга олиб чиқишидир…\nЎзбекистонда Ислом Каримов диктатураси мустақилликдан кейинги йилларида:\nХалқимизнинг эътиқодини ва маънавиятини оёқ ости қилди.\nСиёсий соҳани тамоман диктатурага айлантириб, Ўзбекистон халқини ўз режимининг қулига айлантирди ва уни ўз раҳбарларини сайлаш ҳуқуқидан маҳрум қилди.\nҲуқуқ соҳасида фуқароларнинг бутун ҳақ ва ҳуқуқларини йўқ қилиб, унинг ўрнига МХХ, Ички Ишлар Вазирлиги, Судларни қонунга хилоф равишда диктатура режими манфаатлари учун ишлатди. Натижада жамият ва давлат ҳаётининг бутун соҳаларида қонунсизлик ва ҳуқуқсизлик устун бўлди\nИқтисодни вайрон қилиб, халқимизни ўз юртида камбағалларга, бошқа юртларда меҳнат қулларига айлантирди.\nИжтимоий адолатни йўқ қилиб, жамиятда ҳуқуқсизлик, порахўрлик ва зулм тузумини ўрнатди.\nДиний соҳада мусулмонларга ўз динларини ўрганиш ва яшаш ҳуқуқи берилмади, ва жамият тараққиётида Ислом динининг илмий, ижтимоий ва ахлоқий қадриятларидан фойдаланишга тўсиқ қўйди. Ўз ҳуқуқларини истаган мусулмонлар бошқа тараққийпарвар инсонлар каби қатағон қилиниб, “Жаслиқ” зиндони каби замонавий концлагерларга ташланди ва уларга мисли кўрилмаган қийноқ усуллари қўлланилди.\nТаълим тарбия тизимини издан чиқариб, умумий, махсус ва олий таълим даргоҳларини порахўрлик марказларига айлантирди.\nЎз диктатурасига қарши бўлган сиёсий, ҳуқуқий, иқтисодий, маданий ва диний соҳа вакилларини қатағон қилди, улардан мингларчасини қатл қилди, қамоқларда ваҳшийларча қийнади. Бу зулм режимидан жонларини қутқарганлар эса чет давлатларга муҳожир бўлишга мажбур бўлди.\nШу ҳақиқатни унутмаслик керакки, Ислом Каримов диктатураси тугагани билан унинг жамият ва давлат ҳаётидаги салбий натижаларини бартараф қилиш учун маълум Ўтиш Даври ва зарур бўлган ислоҳотларни эса босқичма босчиқ ўтказиш керак бўлади.\n3 ИСЛОМ КАРИМОВ ДИКТАТУРАСИ ЎРНИГА ЎРНАТИЛАДИГАН ЯНГИ ЖАМИЯТНИНГ АСОСИЙ ХУСУСИЯТЛАРИ\nЯнги жамиятнинг умумий моҳияти ва тараққиёт йўли аввало халқимизнинг эътиқодига, маънавиятига, тарихининг ва умуминсоният тараққиётининг ижобий қирраларига мос бўлиши керак.\nЯнги жамият моддий ва маънавий қадриятларнинг бир бирини инкор қилиши қоидасига эмас, аксинча уларнинг бир бирига мутаносиблиги (мос келиши) қоидаси устига қурилиши керак.\nЯнги жамият шахсларнинг ва ҳар қандай тоифаларнинг диктатурасини рад қилиши ва халқимизнинг эътиқоди, маданияти ва умуминсоният тараққиётининг ижобий тажрибасига таянган ҳолда, эркин сайловлар билан ўз ўзини бошқариш қонунига асосланиши керак.\nЯнги жамиятда ҳуқуқ, қонун ва адолатнинг устунлигини сўзсиз ва шартсиз таъминланиши лозим.\nНикоҳ асосида қуриладиган оилавий ҳаёт ва ёш авлодларнинг маънавий ва моддий жиҳатлардан тарбияси жамиятнинг негизи сифатида кўрилиши керак.\n4 ЎЗБЕКИСТОНДА ЎТКАЗИЛИШИ ЛОЗИМ БЎЛГАН ИСЛОҲОТЛАРНИНГ АСОСИЙ ҚОИДАЛАРИ (ПРИНЦИПЛАРИ)\nҲозирги вақтда Ўзбекистонда Ислом Каримов диктатураси шахслар, жамият ва давлатимиз ҳаётининг бутун соҳаларида чуқур инқироз ва ниҳоятда мураккаб ижтимоий сиёсий вазиятни юзага келтирди. Бундай қийин вазиятда ислоҳотларни шошма шошарлик ва аниқ режаларсиз амалга оширишга уриниш жуда фожеали оқибатларга, яъни миллий ва диний низоларга, давлат ҳокимиятнинг йиқилишига, турли шаклдаги ва даражадаги фуқаровий низоларнинг ўртага чиқишига олиб келиши мумкин.\nЯнги жамият қуриш ва янги давлат бошқарувини шаклантиришда энг асосий эътибор жамиятда сиёсий барқарорликни, яъни ТИНЧЛИКНИ қўришга, давлат ҳокимиятининг ИНҚИРОЗИГА йўл қўймасликка ва мана шундай шароитда ислоҳотларни босчиқма босқич ва ниҳоятда эҳтиёткорлик билан амалга оширишга қаратилиши зарур.\nЎтиш даврида ижтимоий ва сиёсий барқарорликни, яъни ТИНЧЛИКНИ ушлаб туришни асосий мезон, деб билиш ва бу мезонга қаратилган сиёсат олиб боришимиз лозим. Бунинг учун марказий ва маҳаллий бошқарувни аста секинлик билан ислоҳот қилиш ва Ислом Каримов режимининг жиноятларига бевосита шерик бўлмаган кадрларни ўз ўрнида тутиб, улардан ислоҳотларнинг амалга ошишида фойдаланиш зарур.\nИслоҳотларни босқичма босқич амалга ошириш ва ҳар босқичнинг моҳиятини Ўзбекистон халқига эълон қилиб боришимиз керак.\nЯнги Президент ва у бошқарадиган ҳукумат ўз вазифасини бошлаши билан жамият ҳаётида ва давлат органлари фаолиятида ҳуқуқ, қонунлар ва адолатнинг устунлиги амалда таъминланиши керак.\nИслоҳотларни ошкоралик муҳитида ўтказиш шарт. Бунинг учун оммавий ахборот воситларининг эркинлиги қонунлар асосида таъминлашини шарт.\nКадрларни танлашда таниш билишликка эмас, уларнинг илми, лаёқати, эътиқодли, ўз ишининг мутахассислиги эканлигига эътибор бериш лозим.\nФуқароларга эркинликларнинг чегарасиз эмаслигини, инсон ҳақ ва ҳуқуқларининг, сўз, фикр, эътиқод ва оммавий ахборот воситаларининг эркнлигининг таъминланиши қонун ва адолат қоидалари чегарасида бўлиши эълон қилиниши керак.\nАввал Ҳуқуқ тартибот, яъни Ички Ишлар Вазирлиги ва бошқармалари ходимларининг, яъни милиция ва турли даражадаги милиция раҳбарларининг адолатли қонунларга итоат қилишларини таъминлаш лозим. Худди шундай мамлакат марказий ва маҳаллий идоралари раҳбарлари ва оддий фуқаролар ҳам адолатли қонунларга итоат қилишлари лозим бўлади. Чунки ислом Каримов режимининг энг катта фожеаси УМУМИЙ ҚОНУНСИЗЛИКдир.\n5 ИСЛОМ КАРИМОВ ЎРНИГА КЕЛАДИГАН ЯНГИ ПРЕЗИДЕНТ ТЕЗ АМАЛГА ОШИРИШИ КЕРАК БЎЛГАН ЭНГ МУҲИМ 10 ЧОРА ВА ТАДБИРЛАР:\nДавлат ҳокимиятининг издан чиқмаслиги ва жамиятда тўс тўполонлар бошланиб кетмаслиги учун янги Президент фақат Ислом Каримовнинг бош маслаҳатчиларини, Бош Вазирни ва Вазирларини, Ўзбекистон Бош Прокурори, МХХ Раиси ва вилоят ҳокимларинигина лавозимидан четлаштириши лозим. Уларнинг ўринбосарлари, Тошкент шаҳри ва вилоят ҳокимларининг ўринбосарлари, вилоят ва туманлар Ички Ишлар бошқармасининг раҳбарлари маълум муддат ўз вазифаларини давом эттиришлари керак.\nБутун маҳаллаларда ҳуқуқ тартибни сақлаш органларига ёрдам берадиган, маҳалла аҳолиси ичида яхши ахлоқи ва адолати билан ажралиб турадиган кишилардан ташкил топган кўнгилли осойиш қўриқчилари тузилиши мақсадга мувофиқ.\nЗудлик билан Ўрта Осиёдаги қардош ва қондош давлатлар, яъни Қозоғистон, Қирғизистон, Тожикистон ва Туркманистон билан бу давлатларда умумий ижтимоий сиёсий барқарорликни (оддий тилда тинчликни) таъминлайдиган ҳамкорлик шартномаси имзоланиши лозим. Агар бу давлатлардан бирортаси у ёки бу сабаб билан бу шартномага қўшилмаса шартнома унга қўшилишни истаган давлатлар билан имзоланиши керак. Шартномага кўра, уни имзолаган Ўрта Осиёдаги давлатлари фуқароларининг чегаралардан визасиз ва муаммосиз ўтиши бир икки ойлик энг қисқа муддатда таъминланиши керак.\nЯна Ўрта Осиё давлатлари ижтимоий, маданий, илмий ва диний соҳанинг энг илғор вакиллари иштирокида Ўрта Осиё давлатларида миллий ва диний ҳамкорлик ва тинчликни қўришга ўз ҳиссасини қўшадиган бир ГУРУҲ ташкил қилиниши ва у дарҳол бутун давлатларда ўз фаолиятини бошлаши керак.\nЎзбекистонда эркинликлар таъминлашининг шарти адолат чегарасида эканлиги ҳар куни оммавий ахборот воситалари орқали халққа эълон қилиб борилиши керак. Яъни, сўз ва фикр эркинлиги, фуқаровий жамиятлар ва ташкилотлар тузиш эркинлиги, оммавий ахборот воситалари эркинлиги, тинч намойишлар ўтказиш эркинлиги, эркин меҳнат, тижорат ва тадбиркорлик эркинлиги ФУҚАРОЛАРНИНГ жони, ақли, мол мулки, насли ва обрў эътиборининг ДАХЛСИЗЛИГИ доирасида амалга ошишини ҳар бир инсон жуда яхши тушуниб кетиши ва юқорида айтилган эркинликларни бу дахлсизликларни бузиш эвазига фойдаланадиганлар адолатли қонунлар билан жазолантирилишини ҳар бир инсон яхши тушуниб етиши керак.\nКаримов режими ўрнига келган янги ҳукумат дарҳол фуқароларга эркин меҳнат, тижорат ва тадбиркорлик билан шуғулланиш учун янги қонун ва қоидаларни, шунга мос бўладиган солиқ ва божхона қоидаларини эълон қилиши керак. Чунки бундай эркинликлар ҳозирги иқтисодий бўҳронни тузатишда энг муҳим қадам ҳисобланади.\nШунингдек янги ҳукумат дарҳол хорижий мамлакатларда муҳожир сифатида яшаётган ва ишлаётган Ўзбекистон фуқароларининг ҳуқуқларини ҳимоя қилиш, уларнинг қонуний меҳнат қилишларини таъминлаш ва ватанлари Ўзбекистонга муаммосиз келиб кетишлари учун Русия ва бошқа давлат ҳукуматлари билан шартномалар тузиши керак.\nПорахўрликка қарши, шунингдек халқ ва давлат мулкини талон тарож қилишга қарши қонуний чоралар кўришни кучайтириш ва бу иллатларга қарши оммавий сафарбарлик эълон қилингани ҳақида Ўзбекистон халқини оммавий ахборот воситаларидан узлуксиз хабардор қилиб бориш зарур. (Порахўрликка қарши курашнинг тафсилотлари учун дастурнинг иқтисодий ислоҳотлар бўлимига қаранг).\nИслом Каримов диктатураси томонидан сиёсий, ҳуқуқий, иқтисодий, ижодий ва диний фаолиятлари туфайли қатағон қилинган, қамоққа ташланган, сургун қилинган ёки бошқа шаклда тазйиқ ва таъқибларга учраганларни дарҳол қамоқхоналардан озод қилиш, улардан давлат номидан узр сўраб, номларини оқлаш, кўрган зарарлари учун моддий таъминот тўлаш, соғлиғи зарар кўрганларни давлат ҳисобидан бепул даволатиш лозим.\nОлти ойдан бир йиллик муддат ичида аввало умумхалқ сайлов йўли билан Маҳаллалар Халқ Мажлисларини (МХМ) сайлаш лозим. Шундан кейин босқичма босқич маҳаллалар мажлисларида сайланган вакиллардан Туман Мажлислари, уларда сайланган вакиллардан Вилоят Мажлислари, уларда сайланган вакиллардан Ўзбекистон Халқ Мажлиси ЎХМ, яъни Ўзбекистон Парламенти ташкил қилиниши керак. ЎХМ (парламент) ташкил қилингандан кейин уч ой муддат ичида унинг аъзоларидан ёки ЎХМ аъзоси бўлмаса халқ тарафидан танилган ижтимоий сиёсий фаоллардан 2 ёки 3 кишини Ўзбекистон Президенти лавозимига умумхалқ сайлови ўтказилади. (Тафсилотлар учун дастурнинг “Сиёсий ислоҳотлар” бўлимига қаранг).\n6 ЯНГИ ЖАМИЯТ ВА ДАВЛАТНИНГ МАФКУРАСИ\nБугунги кунда мустақил Ўзбекистон давлати ўзининг қисқа тарихида жуда муҳим, айни пайтда ўта мураккаб босқични бошдан кечирмоқда. Халқимиз ва давлатимиз учун вазиятнинг муҳимлиги Ўзбекистонни 25 йилдир диктаторлик усули билан бошқариб келаётган Президент Ислом Каримовнинг бошқарув даврининг охирига етиб бораётганидир. Вазиятнинг мураккаблиги эса диктутура тузумининг давлатмизни ва жамиятимизни ижтимоий сиёсий жиҳатдан боши берк кўчага киргизиб қўйганидир.\nЎзбекистон халқи бундан кейин Ислом Каримовни ўз Президенти сифатида кўришни истамайди. Демак, ватанимизда зудлик билан Каримовнинг режимига барҳам бериш, жамият ва давлат ҳаётининг бутун соҳаларида туб ислоҳотлар ўтказилиши зарурийдир.\nБунинг учун эса аввало давлат ва жамият мафкурасида маъноси бўлмаган «Ўзбекистон келажаги буюк давлат» шиори ўрнига “БУ ДУНЁДА ВА ОХИРАТДА САОДАТЛИ БЎЛИШ УЧУН ШАХС ВА ЖАМИЯТ ҲАЁТИДА МОДДИЙ ВА МАЪНАВИЙ ҚАДРИЯТЛАРГА БИР ХИЛ ЎРИН БЕРАЙЛИК” мафкураси ўрин олиши керак.\nБу мафкуранинг аввало инсонлар қалбида, қолаверса жамият ва давлат ҳаётида жорий қилиниши динийлик ва дунёвийликнинг бир бирини рад қилиш муаммосини ҳал қилади, яъни давлат диний бўлсинми, дунёвий (секуляр) бўлсинми деган муаммо ҳал қилинган бўлади. Чунки Ислом дини ғарбда бўлгани каби таркидунёчилик дини эмас ва динимиз ўз қоидалари доирасида инсонларга энг мукаммал дунёвий қадриятларни таъминлайди. Бу билан айни пайтда жамият ва давлат тараққиётининг ўрта, мўътадил, ҳар қандай радикалликдан узоқ тараққиёт йўли танланган бўлади. Бу эса ўз ўрнида ватанимизда ҳозирги жуда мураккаб ижтимоий сиёсий вазиятда ислоҳотларни амалга оширишнинг асосий шарти бўлган ижтимоий сиёсий барқарорликни, яъни тинчликни сақлаб туришнинг кафолати ҳам ҳисобланади.\nАлбатта, жамиятда ТИНЧЛИК устун бўлиши учун сиёсий ва иқтисодий ислоҳотлар ўтказилиб, фуқароларга турли эркинликлар берилиши ва уларнинг моддий аҳволи яхшиланиши лозим. Аммо ҳаммамизга маълум бўлгани каби ТИНЧЛИК жараёни аввало инсонларнинг қалбларида ва шуурларида бошланиши, яъни ҳикматли ва сермаъно МАФКУРАГА таяниши керак. Мен юқорида таклиф қилган мафкура мусулмон халқимизнинг эътиқодига ҳам мосдир.\n7 СИЁСИЙ ИСЛОҲОТЛАР: БОСҚИЧМА БОСҚИЧ САЙЛОВ ҚОИДАСИ\nСиёсий соҳанинг ислоҳоти Ислом Каримов режимини ўртадан кўтариб ташлашдаги энг муҳим ислоҳотлардан биридир. Ўзбекистон мустақил бўлгандан кейин мамлакатимиздаги диктатура режими ёлғонга асосланган ва хўжакўрсинга ўтказилган “сайловлар” йўли билан ўз ҳокимиятини асраб келди. 25 йил давомида бирон марта ҳам Ўзбекистон Президентлиги, Парламент ва маҳаллий идораларни ташкил қилишда эркин ва адолатли сайловлар ўтказилмади.\nШу билан бирга ҳозирги вазиятда, яъни мамлакатда чуқур ижтимоий, сиёсий ва иқтисодий бўҳрон ҳукмрон бўлган шартларда парламент ва президентлик сайловларини ғарб давлатларидаги каби кўппартиявийлик асосланган демократик қоидалар билан ўтказиб бўлмайди. Бу жуда катта сиёсий бўҳронлар, миллий ва диний низоларга олиб келиши мумкин. Фақат бу ҳақиқат, Ислом Каримов диктутурасининг қатағонларини оқламайди. Шу билан бирга бу ҳақиқат диктатурани тугатиш учун лозим бўлган ўтиш даврида инсон ҳуқуқларининг, эркинликларнинг, фуқароларнинг эркин меҳнат, тадбиркорлик қилиш ва эркин тижорат билан шуғулланиш ҳақларини бекор қилишни, халқимизнинг ўз эътиқодига мос келадиган фуқаровий жамият қуриш ҳуқуқи, яъни ўзининг раҳбарини ўзи сайлаш каби ҳуқуқларини ҳам бекор қилмайди.\nШунинг учун ҳам бундай вазиятда ҳокимиятнинг марказий ва маҳаллий идораларини ташкил қилиш учун қуйидаги босқичма босқич сайлов қоидасига амал қилиш зарур:\nБундай сайловларда ушбу қоидаларга амал қилинади: А) Сайловлар ошкоралик руҳида ва адолатли шартларда ўтказилади. Б) Сайловларда номзод бўладиганларнинг фойдали илмли, эътиқодли, яхши ахлоқли, адолатли ва бирор соҳада мутахассис, халқ ичида эътиборли ва обрўли бўлишига эътибор қаратилади. В) Сайловларда ҳаммага ўз дастурини танитиш учун тенг имкониятлар берилади. Г) Сайлов натижаларига ҳамма рози бўлиши керак бўлади.\nБиринчи босқичда: Ўзбекистондаги бутун маҳаллаларда (5000дан 20000 минггача аҳоли яшайдиган ҳудудларда) Маҳаллалар Мажлисларини (ММ) ташкил қилиш учун умумхалқ сайловлари ўтказилади. Ушбу усул билан ҳар маҳалланинг 50 вакилдан (100 ҳам бўлиши мумкин) иборат ММ сайланади. ММ ўз Оқсоқолини ва унинг ёрамчиларини сайлайди. ММ ўз ҳудудида таълим тарбия, ҳуқуқ тартибот ишларининг сақланишига ва бошқа ижтимоий ва ташкилий масалалар учун масъул ҳисобланади. Ҳар бир Маҳалла бошқарувининг Туман бошқарувидан келган давлатнинг умумий сиёсатига оид таълимотларга итоат қилиши шарт бўлади.\nИккинчи босқичда: Маҳаллалар Мажлисларида Туман Мажлислари вакилларини сайлаш учун сайлов ўтказилади. Бу босқич сайловларда ҳам сайловларни ўтказишнинг ва номзодларни танлашнинг юқорида айтилган умумий қоидаларига амал қилинади. Шу шаклда бутун Туманларда 100 (150 ҳам бўлиши мумкин) вакилдан иборат Туман Мажлислари (ТМ) ташкил қилинади. ТМ туман ҳокимини, унинг ўринбосларларини ва бошқа раҳбарларни сайлайди ва ўз тумани ҳудудида ижтимоий, иқтисодий, таълим, ҳуқуқ тартибот ва бошқа соҳлардаги ишларни ташкил қилиш ва бошқаришдан масъул ҳисобланади. Ҳар бир Туман бошқарувининг Вилоят бошқарувидан келган давлатнинг умумий сиёсатига оид таълимотларга итоат қилиши шарт бўлади.\nУчинчи босқичда: Туман Мажлисларида Вилоят Мажлислари вакилларини сайлаш учун сайлов ўтказилади. Бу босқич сайловларда ҳам сайловларни ўтказишнинг ва номзодларни танлашнинг юқорида айтилган умумий қоидаларига амал қилинади. Шу шаклда бутун Вилоятларда 150 (200 ҳам бўлиши мумкин) вакилдан иборат Вилоят Мажлислари (ВМ) ташкил қилинади. ВМ вилоят ҳокимини, унинг ўринбосларларини ва бошқа раҳбарларни сайлайди ва ўз вилояти ҳудудида ижтимоий, иқтисодий, таълим, ҳуқуқ тартибот ва бошқа соҳалардаги ишларни ташкил қилиш ва бошқаришдан масъул ҳисобланади. Ҳар бир Вилоят бошқарувининг Ўзбекистон Халқ Мажлиси (Парламенти), Президенти ва бошқа марказий идораларидан келган давлатнинг умумий сиёсатига оид таълимотларга итоат қилиши шарт бўлади.\nТўртинчи босқичда: Бутун Вилоят Мажлисларида Ўзбекистон Халқ Мажлиси (ЎХМ, яъни Парламенти) вакилларини сайлаш учун сайловлар ўтказилади. Бу босқич сайловларда ҳам сайловларни ўтказишнинг ва номзодларни танлашнинг юқорида айтилган умумий қоидаларига амал қилинади. Шу шаклда 250 (350 ҳам бўлиши мумкин) вакилдан иборат Ўзбекистон Халқ Мажлиси (ЎХМ, яъни Парламенти) ташкил қилинади. ЎХМ вазифалари қисқача қўйидагича бўлади: ЎХМ Раиси, Раис ўринбосарлари, қўмиталар ва қўмиталар раҳбарларини сайлаш. Ўзбекистон давлатида бутун ижтимоий соҳалар ташкил қилиш ва бошқариш учун қонунлар қабул қилиш. Бу қонунларнинг ижросини назорат қилиш. Ўзбекистон Президентлиги 2 ёки 3 номзодни танлаб олиб, бу лавозимга умумхалқ сайлови ўтказиш. Президент тарафидан номзоди кўрсаталадиган вазирлар ва давлатнинг бошқа марказий идораларининг раҳбарларини бу лазозимларга тасдиқлаш. Ўзбекистон Бош Прокурори ва Давлат Маҳкамалари, Асосий Қонун Маҳкамаси (Конституцион Суд), вилоят ва туман маҳкамаларининг аъзоларини сайлаш. ЎХМ бошқа вазифалари ҳам бўлиши мумкин. ЎХМ фаолияти алоҳида қонун билан тартибга солинади.\nБешинчи босқич: Сайловлар, яъни Ўзбекистон Президентлигига сайловларини ўтказиш. Ўзбекистон Халқ Мажлиси ташкил қилиниб, ўз фаолиятини бошлагандан кейин 3 ой муддат ичида ўтказилади. Бу босқич сайловларда ҳам сайловларни ўтказишнинг ва номзодларни танлашнинг юқорида айтилган умумий қоидаларига амал қилинади. Ўзбекистон Президентлигига 2 ёки 3 номзод Ўзбекистон Халқ Мажлисида танланади ва Президент умумхалқ сайлови йўли билан сайланади.\nЎзбекистон Президенти Давлатнинг раҳбари ва қуролли кучларнинг Бош қўмондони ҳисобланади. Унинг асосий вазифалари қуйидагилардан иборат бўлади: Давлат Ижро ҳокимиятини бошқариш ва бунинг учун Вазирлар Маҳкамасини ташкил қилиш. Вазирлар ва марказий давлат идораларига раҳбарлари номзодлари ЎХМ тасдиқ учун таклиф қилиш. Президент ЎХМ Раиси билан ҳамкорлик қилган ҳолда ИИВ, МХХ раҳбарлари ҳам аъзо бўладиган Давлат Хавфсизлик Кенгашини тузади ва унинг фаолиятини бошқаради. Ўзбекистон Президентининг вазифалари алоҳида қонун билан белгиланади.


Швед ҳакери ўзбек элчихоналари электрон почталарини вайрон қилди\n12 май 2021, Тошкент вақти: 03:56\nсентябр 06, 2007\n21 ёшли швециялик ҳакер Дан Дегерсад ўзининг Интернет саҳифасига Ўзбекистоннинг дунё мамлакатларидаги 26 та элчихонаси ва 6 та консуллигининг электрон почтасига кириш маълумотларини жойлаштирди.\nБу билан у Ўзбекистон ҳукуматининг махфий ёзишмаларини ўқиш имкониятини элга дастурхон қилди.\nЎзбекистондан ташқари, асосан, Осиё қитъасидаги давлатлар элчихоналари ва вазирликларига қарашли жами юзта электрон почтага кириш маълумотлари ошкор қилинди. Бу ерда Эрон, Хитой, Қозоғистон, Тожикистон, Қирғизистон элчихоналаридан тортиб, Ҳиндистон Мудофаа вазирлиги, Гонгконгдаги сиёсий партиялар ва нодавлат ташкилотлар, Далай Ламанинг Япония ва Шарқий Осиёдаги ташқи алоқалар офисининг электрон почта маълумотлари ҳам бор.\nДан Дагерсад бу маълумотларни ўзининг DErangedSecurity.com сайтида ошкор этиш орқали мазкур давлатлар ҳукуматларини ахборот хавфсизлиги борасида огоҳлантиришни мақсад қилганини айтади.\nБу каби махфий маълумотларни жойлаштиргани учун Дан Дегерсад жиноий жавобгарликка тортилиши мумкин.\n“Агар Ўзбекистон элчихонаси бу борада шикоят қилса, қонунга биноан полиция бу ишни кўриб чиқади”, - дейди Швеция хавфсизлик идорасининг ўз исмини ошкор этишни истамаган мулозими.\nЭсини танигандан бери компьютерлар билан шуғулланган Дан Дегерсад Швеция жанубидаги Мальмо шаҳрида ахборот хавфсизлигини таъминлаш хизматларини кўрсатувчи ўз компаниясига эга. Ахборот хавфсизлиги масаласига ҳукумат идораларининг қанчалик масъулиятсизлик билан қараётгани анчадан буён унинг жиғига тегар эди.\n“Электрон почталарга кириш жуда ҳам осон, - дейди Дан Дегерсад “Озодлик” мухбири билан суҳбатда. - Бу фақат мен ёки дунёдаги энг илғор компьютер мутахассислари қўлидан келадиган иш бўлганда эди, муаммо бўлмасди. Муаммо шундаки, бу исталган одамнинг қўлидан келади. Шахсан мен 2 минут ичида хоҳлаган одамни бунга ўргатишим мумкин”.\nДан Дегерсад бунинг учун қамалишдан чўчимаслигини билдирди.\n“Эрондан менга телефон қилишди ва жуда мулойимлик билан раҳмат айтишди. Тушунишимча, ҳиндистонликларнинг энсаси қотди. Эрон вакилларидан бошқа ҳеч ким мен билан гаплашишни истамади”, - дейди ҳакер.\nУнинг айтишича, электрон почтага кириш маълумотлари ошкор этилган давлатларни атайин танламаган. Шунчаки бу давлатлар элчихоналари ўзлари ишлатаётган компьютер дастурларини яхши билмагани учун бу маълумотлар унга маълум бўлиб қолган.\n“Улар ҳар гал электрон почтасини очганида менга уларнинг мактубларининг нусхаси келади. Лекин уларни ўқимайман, чунки мақсадим бу эмас”, - деди Дан Дегерсад.\nГарчанд Дан Дегерсад жиноий жавобгарликка тортилишини мумкинлигини англаса-да, ўзининг қилган ишига кимнингдир эътироз билдиришига ишонмайди.\n“Улар бир оз ўзини босиб олгач, менинг мақсадим уларнинг компьютер тизимига кириш бўлмаганини тушунади ва хавфсизлик масаласида жиддий муаммоси борлигини англайди”, - дейди ёш ҳакер.\nАйни пайтда швециялик ҳакернинг қилган ишини оқлаётганлар ҳам, қоралаётганлар ҳам топилади.\nКомпьютер хавфсизлиги дастурлари ишлаб чиқадиган “Симонтек” компанияси ахборот хавфсизлиги таҳлилчиси Пер Ҳелквистнинг таъкидича, давлатлар махфий ҳужжатларини ошкор этилишига йўл қўйиш жиддий оқибатларга олиб келиши мумкин.\n“Адоватли ҳакерларнинг бу маълумотларни қўлга киритишини тасаввур қилиб кўринг. Бу маълумотлар ёрдамида улар анча бузғунчилик қилиши мумкин. Улар нафақат электрон почтани ўқиши, балки элчихона вакили сифатида исталган мазмундаги хатларни юбориши ҳам мумкин бўлади”, - дейди Пер Ҳелквист.\nБошқа давлатлар элчихоналарининг ахборот хавфсизлиги ҳақида қайғураётган Дан Дегерсанд ўз хизматларини таклиф этиш орқали пул ишлаш ниятида бўлса ҳам ажаб эмас. Бошқа томондан, бу иши унинг ўзи учун анча муаммо яратаётгани ва у кўпгина давлатлар душманига айлангани ҳам ҳақиқатдан йироқ эмас.


''Устозлар хиёбони'' очилди\nҚазиғурт туманида Ўқитувчилар куни муносабати билан Т. Рисқулов мактаб-лицейида “Устозлар хиёбони” фойдаланишга топширилди. Унинг очилиш маросимида туман ҳокими Арман Абдуллаев ва фахрий устозлар қатнашди.\nХиёбондаги ўриндиқлар глобус, китоб ва бошқа ўқув қуроллари шаклида ишланган.\nУстозлар байрами Маданият уйида давом этиб, қазиғуртликлар шарафли касб эгаларини касбий байрамлари билан қутлашди. Бир гуруҳ ўқитувчиларга “Ибирай Алтинсарин” кўкрак нишони, туман ҳокими ва маслаҳатининг фахрий ёрлиқлари топширилди.\n“Жанубий Қозоғистон” мухбири., 2021-10-07, 02:08 131


Беларусь прокуратураси Тихановскаяни «терроризмда» айблади\n19 май 2022, Тошкент вақти: 12:48\nБеларусь прокуратураси мухолифат етакчиси Светлана Тихановская.\nБеларусь прокуратураси мухолифат етакчиси Светлана Тихановскаяни терроризмда гумон қилиб, унга қарши тергов бошлади. Бу ҳақда 29 март куни Бош прокурор Андрей Швед маълум қилди.\nЎтган йилнинг августида бўлиб ўтган мунозарали сайловлар ортидан Беларусни тарк этишга мажбур бўлган Тихановская ушбу билдирувга ҳали муносабат билдиргани йўқ.\nШвед ўз баёнотида Тихановская ва бошқа бир неча шахс бундан бир неча кун олдин Минск ва бошқа шаҳарларда портловчи моддаларни ўрнатишни ва биноларга ўт қўйишни режалаштирганини иддао қилди.\nБеларусда мунозарали сайлов ортидан мамлакат бўйлаб бошланиб кетган норозилик намойишлари ҳануз давом этмоқда. Авторитар президент Александр Лукашенко ҳукумати журналистлар ва инсон ҳуқуқлари фаолларига тазйиқни кучайтириб, бугунга қадар қарийб 30 минг намойишчини ҳибсга олди.\nҲукуматнинг репрессив чораларига жавобан ғарб мамлакатлари юқори лавозимли амалдорларга қарши санкция жорий қилди.\nЎтган ҳафтада Тихановская белорусларни янги норозилик тўлқини бошлашга чорлаган эди. Аммо пойтахт Минскда минглаб полиция ходими сафарбар қилинди кўп сонли намойишчи ҳибсга олинди.


Калийли ўғитлар заводига ишга жойлаштириш ваъдасини берган фирибгарлар судландиHaqida.net\nHome Dunyo Калийли ўғитлар заводига ишга жойлаштириш ваъдасини берган фирибгарлар судланди\n“Калийли ўғитлар заводига қўриқчи қилиб, ишга жойлаб қўямиз. Ойлик – бир миллион икки юз… Ўн беш кун – иш, ўн беш кун – дам… Зўр танишлар бор. Харажатидан қочмасангиз бўлди”…\nЧойхонада “бир пиёла чой” устида “пишган” бу маслаҳатдан сўнг Дилшод ўйланиб қолди. Тасодифан танишган танишлари Шарофиддин ва Фарҳод кўзига ишончли одамлар бўлиб кўринди. Шарофиддинга ишга кириш учун тайёрлаб келган ҳужжатларини узатди. Аммо улар айтган “харажат”нинг миқдорини эшитиб, чайналиб қолди. “Ҳожатбарор”лар ишга кириш учун 1500 АҚШ доллари узатиш кераклигини айтишди, деб ёзади “Ҳуқуқ” газетаси.\nУ ҳозирча ёнида икки юз борлигини айтган эди, Фарҳод ҳужжатларни унга қайтариб берди. Ҳеч бўлмаса, олдиндан ярмини бериш кераклиги, қолганини ишлар юришиб кетганидан кейин берса бўлишини айтиб, гапни қисқа қилди.\nДилшод узоқ ўйланди. Охири бир қарорга келди. Божаси Шерали билан бирга яна чойхонага – “ҳожатбарор”ларнинг олдига ошиқди. Ҳужжатлари билан бирга, уларнинг қўлига 700 АҚШ доллари берди. Шарофиддин пулни олиб, Фарҳодга узатди. Фарҳод эса салмоқланганича иш қирқ кундан кейин ҳал бўлишини айтди.\nОрадан бир ой ўтди. Яхшигина ишнинг ширин хаёлида юрган Дилшодга Шарофиддин яна 100 доллар кераклигини айтиб қолди. Дилшод унинг талабини бажаргач, ишлар қандай кетаётганини суриштирди. Шарофиддин унинг ҳужжатлари Тошкентга жўнатилганини, ҳали жавоби келмаганини билдирди.\nКунлар кетидан кунлар бирин-кетин қувиб ўтаверди. Аммо “ҳожатбарор йўриқчи”лардан дарак бўлмади. Тоқати тоқ бўлган Дилшод Шарофиддиндан пулларини қайтариб беришни талаб қилди. Бироқ пулларининг бир қисмини қайтариб олиш учун етти ой овора-ю сарсон бўлишига тўғри келди. Шарофиддин эса унга 700 долларни қайтариб, қолганини “оласан-да” қабилида ўзлаштириб юборди.\nЖиноят ишлари бўйича Муборак туман судида мазкур ҳолатга ойдинлик киритилди. Косон туманида яшовчи, Қарши туманидаги “Диёрбек Учқун” қурилиш фирмасида уста бўлиб ишлаётган Фарҳод Авазовнинг устаси фаранг фирибгар экани ўз исботини топди. Жиноят кодексининг тегишли моддалари билан унга энг кам ойлик иш ҳақининг 60 баравари миқдорида жарима жазоси тайинланди.\nҲа, “ҳожатбарор йўриқчи”ларнинг фирибгарликлари ана шу тариқа ўзларига жуда қимматга тушди. Афтидан уларнинг ўзларига фирибгарликнинг охири вой экани ҳақида йўл-йўриқ берадиган “йўриқчи” вақтида топилмаган кўринади.\nКалифорния ўрмон ёнғинлари 40 мингга яқин кишини кўчиришга сабаб бўлди


“Йилларча биз бу фурсатни кутмаганмидик?” « Ўзбекистон Халқ Ҳаракати\n“Йилларча биз бу фурсатни кутмаганмидик?”\n19 February 2018 - 8:00\nЎғуз дарчадан қаради: зулмат ёришиб, ғира-шира осмон сўнгсиз кўринарди.\nШуури ғира-ширалик учида осилиб қолди, кўз қабоқлари тафаккурини оҳиста ўртди…\nЎнг тарафда, олдинроқда ўтирган Ойшахонимхўжанинг кўзлари ҳамон юмуқ эди. Сомий Ошкин хўжа дарчадан осмонни томоша қиларди. Эрйигит хўжа ҳам.\nЎрхон Нодий Оқтош профессор Тўрага бир нарсани тушунтираётган эди, лекин Тарик Тўра унга унча эътибор бермаётганди. Комил хўжа Ўғузнинг ёнида теран уйқуда эди, сал ёнга қийшайганди. Профессор Ойдамир учоқнинг олд қисмида оёқда туриб, стюрадес қизлар-ла гаплашиб турганди. Кейин орқага юриб келди ва Арслон хўжанинг елкасига қўлини теккизди:\n–Уйғон, Комил, ярим соат сўнгра Tошкентдамиз!, — деди.\n–Сен менинг “Бўзбўрининг ўлими” романини қачон ўқиганимни биласанми?\nСизлар кўчада чиллак ўйнаган пайтингизда биз роман ўқир эдик, ўғлим, — деди Сўнар Ойдамир ҳазиллашиб Ўрхон Нодийга.\nЎғуз Думан хўжаларини жиддий одамлар деб тасаввур қилганди. Чиллак ўйини ҳақидаги сўзлар домлалар билан янада самимийроқ алоқа ўрнатиши учун ишорат эди унга. Мана, Ойдамир хўжа унга хитоб этаяпти:\n–Менга қара, Сўнар, нима қилсанг ҳам бу боланинг аxлоқини бузолмайсан. Сенинг дағал сўровларингга бераётган адабли жавобларига қара!, — деди профессор Эрйигит Сўнар Ойдамирга юзланиб.\nЎғуз енгил табассум қилди. Ичида Сўнар хўжани ҳақли деб санарди. Агар Сўнар хўжа шундай очиқ-сочиқ гаплашмаганида ўзини хўжаларга яқин ҳис этолмасди.\nАслида, профессор Эрйигитни “гапиртирган” ҳам Сўнар хўжа эди. Йўловчилар камарларини тақдилар. Учоқ Tошкент устида пастлай бошлади.\nДарча ёнида ўтирганлар кўзларини пастга тиккандилар.\n–Бу Ўрхон доим шунақа, деди ва Ўрхонга ўгирилиб, — сен ўз ишингга қарасанг-чи, ўғлим!\nЎғуз бу ҳақда ўйларкан, одамлар учоқнинг чиқиш эшигига қараб йўналди.\nЗинапояга илк қадам ташлаган Сўнар хўжа эди. У чуқур нафас олиб “оҳ!”, деб юборди. Эрйигит хўжа Ойша хонимга зинапоядан тушаркан ёрдамлашган бўлди. Сал нарида ҳайъатни кутаётган бир гуруҳ киши турарди.\nБаъзиларининг кўлида гул бор эди. Миллий кийим кийган иккита қиз юмалоқ нонни кутариб туришарди. Бир ёш йигит кўтариб турган картон қоғозда “Халқаро Туркология Конференцияси”, деб ёзилганди. Ўрхон Нодий олдинга чиқиб:\n–Бу ёқдамиз, дўстлар!, — деди кўтаётганларга хитобан ва кутаётганлардан ўрта ёшдаги биттасининг қўлини сиқиб, ўзини таништирди. Кейин бошқа биттасига ўгирилди:\n–Ў-ў, Абдураҳмонов, бу ерда ҳам кўришмоқ бор экан тақдиримизда, — дея Абдураҳмоновни қучоқлади. Кейин ўз вазифасини эслаб, турк ҳайъатидаги олимларни ўзбек мезбонларга битта-битта таништирди. Ўша юмалоқ нондан бир парча синдириб, тузга ботирди ва оғзига отди:\n–Шукри Элчин хўжанинг “туз-экмак ҳаққи” номли мақоласи эсингизда борми?, — деди у ва ҳар кимнинг қўлидан ушлаб, нондан синдиришга ундади. Айни пайтда ўзбекларга Элчин хўжанинг ўша мақоласини тушунтира бошлади. Ўзбеклар гулларни профессор Oйша Қиличдан бошлаб, ҳаммага улашиб чиқди. Ўғуз Думан профессор Эрйигит хўжани зимдан кузатиб турарди. Хўжанинг кўзлари намлангандай туюлди унга. Mаҳмат Эрйигит хўжа атрофига бир ҳасрат билан боқарди.\n–Ўзбекча гапир, биз англаймиз, — деб уни огоҳлантирди.\nЙўл кўрсатувчи оғир-оғир ўзбекча гапириб, тушунтира бошлади. Ўғуз Думаннинг кўзи Тариқ Тўрага тушди. Бу одам Ойдамирнинг даккисидан мамнун бўлмаганди.\n–Сен ташвишланма, у ишнинг кўзини билади. Аллақачон президентнинг аравасига мингган бўлса ажаб эмас, — деди профессор Ошқин.\n–Зарари йўқ, Сўнар. Ўрхон менга ёрдам бераяпти, — деди Ойшахоним.\n–Менга қара, ўғлим, — дея Сўнарга хитоб қилди Ўрхон Нодий, — бизни кутганларга ўзимни қандай таништирдим биласанми? Мен секретарман, дедим.\nБу ерларда “секретар” десанг, бас, сени ҳайъат бошлиғи деб ўйлашади. Ўғуз хўжаларнинг ҳазилми чинми гаплашаётганини бирдан англай олмай турарди. У меҳмонхона картини тўлдирар экан, бир ўзбек қизи унга яқинлашди:\n–Мен сизга ёрдамчи бўламан, — деди у, — отим Гулнор Кунбоева.


Ҳавоси энг ифлосланган шаҳарлари рейтингида Тошкент 3-ўринни эгаллади\nҲавоси энг ифлосланган шаҳарлари рейтингида Тошкент...\n16.11.2019 10:57 0 3242\nAirVisual нашри маълумотларига кўра, дунёдаги энг ифлосланган 30 шаҳарнинг 22таси Ҳиндистонда жойлашган. Рўйхатда 19 миллион аҳоли истиқомат қиладиган Деҳли шаҳри етакчилик қилмоқда.\nAчинарлиси, пойтахтимиз Тошкент шаҳри ҳам ўнталикдан жой олиб, 3 поғонани банд қилган. Рўйхатда Лаҳор (Покистон), Даҳа (Бангаладеш), Ханой (Ветнам), Колката (Ҳиндистон), Жакарта (Индонезия), Мумбай (Ҳиндистон), Хо Чи Мин (Ветнам) ва Теҳрон (Ерон) каби ҳавоси енг кўп ифлосланган шаҳарлар мавжуд.\nAirVisualнинг аниқлашича, Ўзбекистонда ҳар кубометр ҳавога 6,92 микрограмм соғлиқ учун зарарли бўлган моддалар бор. Тошкент ҳавосида эса – 158 микрограммни ташкил қилади.\nЖаҳон Соғлиқни Сақлаш Ташкилоти ҳар йили дунёда ифлосланган ҳаво туфайли 7 миллион киши муддатидан олдин ҳаётдан кўз юмишини тахмин қилмоқда. Уларнинг фикрича, жахон иқтисодиёт иш кучи етишмаслиги туфайли 225 миллиард долларни йўқотмоқда.\nЭслатиб ўтамиз, жорий йилнинг март ойида эълон қилинган 2018 йилги рейтингда Ўзбекистон ҳаво ифлосланиши даражаси энг юқори бўлган йигирмата мамлакат қаторига кирганди. Рейтингга кўра,Ўзбекистон 16-ўринни эгаллаганди.\nЖамият Кеча, 17:19\nТошкентдаги кўчалардан бири Янги йил арафасигача ёпилади\nҲуқуқ Кеча, 15:47\nСпорт 01/12, 14:16


“Мирза Юсуф” масжиди имоми: Ислом – тинчлик ва хотиржамлик динидир\n09:45 / 22.07.2016\nИслом дини тарихига қарайдиган бўлсак ҳам, фақат ва фақат эзгуликни кўрамиз. Ислом фатҳлари пайтида насронийлар ва яҳудийларни бирорта ҳам ибодатхоналари бузилмаган, диндорларнинг эътиқодига ва мол-мулкига дахл қилинмаган, руҳонийларга зулм қилинмаган.\nЎша даврларда никоҳланишга қўли калталарни сарф-харажатини зиммасига олиб, никоҳ маросимини ўтказадиган ташкилотлар бўлган. Шифохоналарда беморлар бепул даволанишган, муолажа тугагач, уларга янги кийим-бошлар берилган. Шу даврда Қоҳирадаги фотимий халифа кутубхонасида 2 миллион жилд китоб сақлангани ҳам ислом эзгулик, маърифат дини эканини кўрсатади.\nДин азалдан инсоннинг Тангри билан алоқа қилишга эхтиёжидир. Ислом дини эзгулик манбаидир. У соф инсоний фазилатлар, гўзал ахлоқ одоб, маънавий комиллик каби фазилатларга даъват этади.\nҲозирги кунда жаҳонда баъзи ғаламислар томонидан ислом дини ҳақида турли нотўғри фикрлар тарқатилаётгани, террорчилик каби иллатларни айни пайтда бевосита исломга боғлаб, муборак динимиз ва мусулмонларга нисбатан нафрат ўтини ёқишга уринаётгани ҳеч кимга сир эмас, ваҳоланки муқаддас динимиз ҳар қандай ёвузликни инкор этади.\nБу борада Президентимиз И. А. Каримовнинг ушбу сўзларини эслашимиз жоиз: “Ислом дини – бу ота-боболаримиз дини, бу биз учун ҳам иймон, ҳам ахлоқ, ҳам диёнат, ҳам маърифат эканлигини унутмайлик у қуруқ ақидалар йиғиндиси эмас.”\nУмуман ислом таълимотидан беш бош мақсад кўзда тутилади. 1 .Инсон ҳаётини муҳофаза қилиш. 2. Инсон ақлини муҳофаза қилиш. 3. Инсон динини муҳофаза қилиш. 4. Инсон наслини муҳофаза қилиш. 5.Инсон мол-мулкини муҳофаза қилиш.\nРасулуллоҳ (с.а. в.) ҳадиси шарифда шундай деганлар: «Мўминлар худди бир жасад кабидирлар. Агар бир аъзода оғриқ бўлса, бу оғриқ бошқа аъзоларда иситма ва оғриқни пайдо қилади».\nҚарангки, бир мусулмоннинг дардини ўз дардимиздек қабул қила олсак, биз Расулуллоҳ айтган мўъмин бўла олар эканмиз. Аллоҳ Қуръони каримнинг Моида сураси 2 оятида: «Яхшилик ва тақво йўлида ҳамкорлик қилинг. Гуноҳ ва душманчилик йўлида ҳамкорлик қилманг» деган.\nЯхшилик ва тақво йўлида ҳамкорлик қилишга Қуръон буюрмоқда. Яхшилик сўзи дунёдаги барча фазилатли нарсаларни, тақво эса, Аллоҳдан қўрқиш ва унга эътиқод қилишни англатади. Анъом сураси 160-оятда Аллоҳ эзгуликка буюриб, шундай марҳамат қилган: «Ким бир яхшилик қилса, унга ўн баробар қайтарилур».\nДемак, биз қилган ҳар бир яхшилигимиз учун ўн баробар кўп ажру-савоблар, яхшиликлар олар эканмиз.\nБу мавзуга далолат қиладиган бир қанча ҳадисларни келтиришимиз мумкин. Расулуллоҳ (с.а.в.): «Ўзинга яхши кўрган нарсани бировларга ҳам раво кўр», деб бир ҳадисларида марҳамат қилган бўлса, бошқа бир ҳадисларида «Инсонларнинг яхшироғи — бошқаларга манфаатлироғидир», деганлар. Яна бир ҳадисларида «Қилинган ҳар бир яхшилик садақадир», деб яхшиликнинг аҳамиятини билдирганлар.\nИслом ёвузлик, қотиллик, босқинчилик, жоҳиллик каби разил иллатларни қаттиқ қоралайди. Аллоҳ Қуръони Карим Моида сураси 32-оятида шундай билдирган: «Ким бир жонни ноҳақдан ёки ер юзида фасод қилмаса ҳам ўлдирса, худди ҳамма одамларни ўлдирган бўлади». Расулуллоҳ (с.а.в.): «Ким бир аҳдлашган жонни ўлдирса, жаннатни ҳидини ҳам ҳидлай олмайди» деганлар.\nУмуман олганда ислом террорни қоралайди яхшиликка даъват қилади. Аллоҳ ўзи кечиримли зот бўлганидан, бандаларини ҳам афв, ғазабдан тийилиш, ёмонликни яхшилик билан даф қилиш, жаҳолатдан маърифатни устун қўйиш каби эзгу фазилатларга буюради. Аъроф сураси 199-оятда шундай зикр қилинади: «Авфни ихтиёр этинг, яхшиликка буюринг, жоҳиллардан юз ўгиринг». «Расулуллоҳ (с.а.в.) саҳобаларига сизларга Аллоҳ бандасининг даражасини нима туфайли кўтаришини айтайми? дедилар: «Ҳа, айтинг» дейишди. Шунда Расулуллоҳ (с.а.в.): «Сенга жаҳл қилганга мулойим бўлсанг, зулм қилганни афв этсанг, сени маҳрум қилганга инъом этсанг, сендан алоқани узган билан алоқани боғласанг», деб марҳамат қилганлар.\nМана ислом дини нималарга буюради. Аммо, ҳозирги кунда исломни ўзларига ниқоб қилиб олиб турли ёвузликларни, қонхўрликларни амалга ошираётганларни биз нафақат мусулмон балки умуман инсон дейишга тилимиз бормайди. Чунки улар, ислом дини номидан иш кўраётган жоҳил, галамис кимсалардир. Ҳақиқатда жоҳиллик ёмон иллат бўлиб, жоҳил инсонлар барча ёмонликларга ҳеч қандай тўсиқсиз кириб кетаверадилар. Жаҳолат инсон ҳаётини барбод қилади, охиратини куйдиради, аксинча, маърифат инсон қалбига сайқал беради, маънавий, руҳий дунёсипи гўзаллаштиради, инсонга шон-шуҳрат келтиради, улуғлайди. Маърифат сўзи «билим», «Аллоҳни таниш» каби хислатларни ўзига жамлайди. Бунга зид равишда илмни диний ва дунёвий турларга тақсимлаб, айрича қараш инсон маънавиятининг емирилишига олиб келади.\nБу фикр исботи учун узоқ ва яқин ўтмишимизда мисоллар кўп. Абу Али Ибн Сино, Беруний,ал-Хоразмий, Мирзо Улуғбек, Имом ал-Бухорий, Насафий каби улуғ аждодларимиз гарчи собиқ тузум уларнинг диний илм соҳиблари бўлганини яширган бўлсада, улар энг аввало ислом дунёсининг ардоқли олимлари, том маънодаги илм эгаларидирлар. Қуш ҳам ёлғиз қаноти билан парвоз қила олмагани каби, инсон ҳам бир ёқламалик билан комил ва тўлиқ бўла олмайди. Шу жиҳатдан ҳурматли Президентимизнинг: «Биз дин билан дунёни, дунё билан динни ўрганамиз» деган гаплари биз учун дастуриламал бўлмоги лозим. Ана шунда биз ҳар томонлама, тўла мукаммал инсон, боболарга муносиб фарзанд бўла олган бўламиз. Умуман олганда биз исломни эзгулик дини эканини яхши англаб ва билиб олишимиз зарур ва маънавий-маърифий тарбияда ислом динидан кенг фойдаланишимиз керак.\nТошкент шаҳридаги “Мирза Юсуф”


Путин: Россия ҳарбийлари Сурияда диққатга сазовор натижаларга эришди\n17:35 / 16.10.2015\nРоссия ҳарбийлари Сурияда ўтказилаётган ҳарбий операция чоғида диққатга сазовор натижаларни қўлга киритишди. Бу ҳақда Россия президенти Владимир Путин МДҲга аъзо давлатлар раҳбарларини кенгашининг Қозоғистонда ўтказилган навбатдаги йиғилишидаги чиқишида гапирди.\n“Россиянинг Суриядаги ҳарбий операцияси халқаро қонунчиликка мутлақо мос келади ҳамда президент Асаднинг илтимосига кўра бошланган, - деди у. – Ҳаво ва денгиздан амалга оширилган ҳаракатлар сурияликлар билан келишилган нишонларга, фақатгина террорчи гуруҳларнинг объектларига қарши қаратилган бўлиб, бунда бизнинг ҳарбий хизматчиларимиз диққатга сазовор натижаларга эришишди. Ўнлаб бошқарув пунктлари, қароргоҳлар ва қурол-яроғ омборхоналари, юзлаб террорчи ва кўп миқдордаги ҳарбий техника йўқ қилинди”.\nЭслатиб ўтамиз, бугун, 16 октябрь куни Қозоғистоннинг Бўрабай қишлоғида МДҲга аъзо давлатлар раҳбарлари кенгашининг навбатдаги йиғилиши бўлиб ўтди.


22 октябр 2021, Тошкент вақти: 14:03\nЎзбекистонлик мусулмонларнинг гувоҳлик беришларича, бу йилги Ҳайит намозида мамлакат масжидларида намозхонлар ҳар йилгидан кўпроқ бўлган.\nҚўқонлик Бахтиёр билан ҳайит намозидан қайтганида суҳбатлашдик:\n- Намозга чиқиб келдик ҳозир. Ҳар галгидан ҳам одам кўп, - дейди қўқонлик Бахтиёр.\nСуҳбатдошимиз ҳайит намозидан сўнг ширинлик олгани бозорга тушганлигини айтади:\n- Ҳамма бугун нарса оладиган кун. Шунинг учун анча-мунча нарх кўтарилган. Кўп эмас, сал кўтарилган, - деди Бахтиёр.\nСуҳбатдошимизга кўра, Қўқонда бугун қурбонлик тарқатганлар кўп бўлган.\nТошкент вилоятининг Ўрта Чирчиқ туманида яшовчи суҳбатдошимиз Неъмат ака бу йил ҳайит намозларини ўқиш тумандошлари учун қийинчилик туғдирганини гапиради. Унга кўра, Қурбон ҳайитида туманнинг маҳаллалардаги масжидлар берк бўлиб, мусулмонлар туман марказидаги масжидларга йўл олишган.\n- Илгари ҳайит намози Қўрғон масжидида ўқилар эди. Икки мартадан бери бундай ўқиб бўлмаяпти. Бугунги намозни Оппоқ деган масжидда ўқидик. Оёғининг тагида улови бўлмаганларга, оёғи оғрийдиганларга қийин-да. Унақаларни мен масжидда кўрмадим. Олдинги ҳайит намозларида кўрар эдим. Саждага бош қўйишга қийналса ҳам, ўзининг яқинидаги масжидга чиқишиб, ҳайит намозида қатнашар эди. Ҳозир, минг афсуски, уларда бундай имконият йўқ. Домланинг маърузасига келадиган бўлсак, ўша эски гап, фақат шу қолипдаги гап. “Юртбошимиз тинч бўлсин” дейди, “мелиса ходимларига раҳмат”, дейди. Мана шу, - дея бугунги ҳайит намози таассуротлари билан ўртоқлашади Неъмат ака.\nСамарқанд вилоятининг Нуробод туманида яшовчи биринчи гуруҳ ногирони, кўзи ожиз Нишон ака ҳар ойнинг 12-куни нафақа пулини олар эди. Ноябр ойида нафақа пули кечикканлиги унинг ҳайит дастурхонига таъсир этди:\n- Ҳайит байрамида пенсияларимиз берилмади. Уйда ўтирибмиз, дастурхонимизда ҳеч нарса йўқ. Уйда борини қовуриб еймиз - картошка, пиёз. Пенсияни бериш керак эди. Ўтган йили фермерми, корхона раҳбарими - гўшт-пўшт тарқатган эди. Бу йил йўқ шу нарса, - дейди биринчи гуруҳ ногирони Нишон ака Хушвақтов.\nТошкентдаги 6-туғруқхонада бир неча йилдан буён ишлайдиган дояга кўра, Қурбон ҳайити куни тушликка қадар бир чақалоқ туғилган. Унинг исмини бобо-бувиси шу кунларда қўйишар экан.\n- “Ҳайитбой” деб қўйишар эди. Лекин ҳозир ҳайитда туғилганларга исмларни мослаштириб, домлалар билан гаплашишиб (ҳозирги ёшларни кўрасиз-ку, Ҳайитбой деб қўйишмайди ҳам), ҳайитга мос исмларни қўйишади. 16-число куни Иброҳимова деган аёл соат 3 да ўғил туққан, - деди тошкентлик доя.\nЎзбекистонликларнинг аксарияти Қурбон ҳайитида қурбонлик қилишга ҳаракат қилса-да, кўпинча бунинг уддасидан чиқа олмаяпти. Атайин қурбонлик учун йил давомида қўзичоқ олиб боқиб, ўстирган қўйни қурбонликка келтириш шу кунда аксар ўзбекистонликлар учун орзу бўлиб қолмоқда.


Афсонавий Брайант ва унинг қизига улар ҳалокатга учраган жойда ҳайкал ўрнатилди + ФОТО / Olamsport.com\n28 янв 09:55\nАфсонавий Брайант ва унинг қизига улар ҳалокатга учраган жойда ҳайкал ўрнатилди + ФОТО\nТеглар : Кобе Брайант\n2020 йилнинг 26 январи нафақат баскетбол, балки бутун спорт олами учун қайғули кун бўлди.\nБундан икки йил аввал баскетбол афсонаси Кобе Брайант, унинг 13 ёшар қизи Жанна ва вертолётда бўлган яна 7 нафар инсон ҳалокатга учраганди. Уларнинг барчаси воқеа жойида ҳалок бўлишди.\n«Лейкерс»нинг собиқ баскетболчиси Коби Брайант ва унинг қизи Жанна учун ёдгорлик чоршанба куни Калифорниянинг Калабасас шаҳрида вертолёт ҳалокатга учраган жойда, улар билан бўлган яна етти нафар кишининг фожиали ўлимидан икки йил ўтиб ўрнатилди.\nЁдгорлик ҳайкалтарош Ден Медина томонидан яратилган. Унда Кобе ўзининг севимли жамоаси "Лейкерс" либосида Жаннани қучоқлагани тасвирланган. Жанна ҳам спорт формасида ва қўлида баскетбол тўпини ушлаб олган. Иккиси бир-бирига қараб жилмайиб турибди.\nЁдгорликда 2020 йил 26 январда рўй берган вертолёт ҳалокатида Брайант, унинг қизи Жанна ва яна етти нафар қурбонларнинг исмлари ёзилган.\nКоби Брайантнинг ёрқин хотирасига бағишланади. Энг рақобатли дўстлик... 2\nТарихда бу кун. 16 йил аввал афсонавий Кобе Брайант тарихий натижа қайд этган эди (ВИДЕО) 1\nКобе Брайант учган вертолётнинг қулаш сабаби маълум бўлди 1


Андижонда «Мерседес-Бенц» иштирокидаги ЙТҲда бир киши вафот этди\n2020 йил 4 январь куни соат 08:10ларда, Андижон вилояти Хўжаобод тумани ҳудудида, ҳайдовчи, Фарғона вилояти Марғилон шаҳрида яшовчи, 1974 йилда туғилган М.С. “Мерседес-Бенц” русумли автомобилида руль бошқарувни йўқотиб, йўлнинг ўнг томонидаги темир симёғочга урилган.\nИИВ ЙҲХББ ахборот хизмати хабарига кўра, натижада йўловчилар, Марғилон шаҳрида яшаган, 1975 йилда туғилган А.М. тан жароҳати олиб, касалхонада вафот этган ва Марғилон шаҳрида яшовчи, 1964 йилда туғилган Т.М. тан жароҳати олиб касалхонага ётқизилган.\nДастлабки маълумотларга кўра, йўл-транспорт ҳодисаси ҳайдовчининг транспорт воситасини бошқариш вақтида ухлаб қолиши, бунинг натижасида руль бошқарувини йўқотиб, йўл четидаги темир симёғочга урилиши оқибатида содир бўлган.\n“Ҳурматли ҳайдовчилар, транспорт воситасини кучли толиқиш ҳолатида бошқариш ҳайдовчи ва йўл ҳаракатининг бошқа қатнашчилари ҳаёти ва соғлиғи учун хавфли эканлигини унутманг. Транспорт воситасини бошқариш вақтида толиқишни сездингизми уни тезда тўхтатинг, автомобилдан тушиб бироз тоза ҳаводан нафас олинг. Бироз дам олгач ҳаракатланишда давом эттиринг”, - дейилади ЙҲХББ маълумотида.


Коронавируснинг янги симптоми маълум қилинди - Darakchi\nСАЛОМАТЛИК 06.01.2021, 18:03\nЮракнинг тез уриши коронавирус инфекцияси белгиси бўлиши мумкин, дея хабар берди COVID Symptom Study маълумотларига асосланиб ria.ru.\nТаъкидланишича, тадқиқот доирасида дунёдаги тўрт миллиондан ортиқ иштирокчиларнинг маълумотлари мобил илова ёрдамида таҳлил қилинди. Натижалар шуни кўрсатдики, COVID-19 юрак уришининг тартибсиз ёки юқори бўлишига олиб келиши мумкин (дақиқасида 100 мартадан ортиқ).\nПулсни ўлчашда хатоликка йўл қўймаслик учун уни тинч ҳолатда ўлчаш керак. Яъни пулсни ўлчашдан олдин беш дақиқа давомида дам олиш, қўшимча стресс омилларини ёки жисмоний кучларни йўқ қилиш тавсия этилади. Тинч ҳолатдаги оддий юрак уриш тезлиги дақиқада 60 дан 100 гача бўлади.\nШунингдек, мутахассисларнинг таъкидлашларича, агар юрак уриши тез-тез такрорланиб турадиган ёки юқори даражадаги юрак уриши аниқланса ва юрак билан боғлиқ ҳар қандай патологиялар илгари аниқланмаган бўлса, бу ҳавотирли ҳисобланади.\nОфис ходими синдромидан асаби бўшлар кўпроқ азият чекади


Жеко ва Эмерсон 55 млн евро эвазига “Челси”га ўтишга яқин / CHAMPIONAT.asia\n17:12Жоржо Кьеллини дунёнинг энг яхши ҳимоячиси ким эканлигини айтди 8 16:40Уялмайсанми? Логотипни бошқалардан ўғирлаган клублар (2-қисм) 21 16:39“Манчестер Сити” раҳбарлари Хитой клубини сотиб олди 6 16:28Сирожиддин Сайфиев вафот этди 75 16:21ЎФА мутасаддилари Португалиянинг "Витория Гимарайнш" клуби академияси билан яқиндан танишишди 4 16:13ЕЧЛ. Бугун Роналду Мадридда, "Сити" Германияда меҳмон 17 15:58Икардининг хотини ўзи ҳақида ёзилган мақолани шармандалик деб атади 12 15:48“Металлург” футбол клубининг логотипи ўзгарди 20 15:44Olamsport: Шоҳжаҳон навбатдаги жанги ҳақида гапирди, Ломаченконинг рақиби расман маълум бўлди 2 15:26Ўзбекистон Суперкубоги учрашуви олдидан матбуот анжумани 22 февраль куни соат 17:30да бошланади 8 15:21Ўзбекистон аёллар олимпия терма жамоасининг Токио-2020 олимпиадаси 2-саралаш босқичи ўйинлари тақвими 2 15:20Сарри "Челси"ни тарк этса, клуб унга миллионлаб фунт тўлаб беради 10 15:06Фердинанд: "Ливерпуль" "Бавария"ни мағлуб этади" 15 14:40"Интер" "Барселона" футболчисини харид қилишга яқин турибди 16 14:38Спортчилар ижтимоий тармоқларда 4\nЖеко ва Эмерсон 55 млн евро эвазига “Челси”га ўтишга яқин\nТеглар : РомаЧелсиЖеко\nЛондоннинг “Челси” клуби “Рома” жамоасининг бир йўла икки футболчисини ўз сафига қўшиб олишга уриняпти.\nГап ҳужумчи Эдин Жеко ва ярим ҳимоячи Эмерсон дос Сантос ҳақида кетмоқда. Катта эҳтимол билан бу трансферлар душанба ёки сешанба куни амалга оширилади. Ҳар икки клубнинг футболчилар трансфери юзасидан ўтказаётган музокараси ҳал қилувчи паллага келган.\nШунда “Челси” Жеко ва Сантосга умумий 55 миллион евро тўлайди. Эдиннинг нархи 30, Эмерсоннинг трансфери эса 20 миллион евро бўлади. Лондонликлар қолган 5 миллион еврони қўшимча бонус сифатида тўлаб беришади.\n"Челси" собиқ футболчиси: "Саррини аниқ ҳайдаб юборишади" 29


15:10 / 06.02.2019 3243 pdf Ўқиш режими + -\nУламоларимиз Расулуллоҳ соллаллоҳу алайҳи васалламдан пайғамбарлик васфлари ила содир бўлган, мусулмонлар амал қилишлари лозиму лобуд бўлган, шаръий аҳкомларга тегишли бўлган Суннатга амал қилувчилар эътиборидан умумий ва хусусийга тақсимланишини ҳам алоҳида таъкидлайдилар. Яъни мазкур аҳкомлар мусулмонлар оммасининг амал қилишлари учун ва баъзи махсус шахсларнинг амал қилишлари учун кўзлангандир. Бу масалани тушунишимиз осон бўлиши учун одатдагидек, бир иқтибос келтирайлик.\n«Билки, албатта, Расулуллоҳ соллаллоҳу алайҳи васаллам имоми аъзамдирлар, қозию аҳкомдирлар ва муфтию аъламдирлар. У зот соллаллоҳу алайҳи васаллам имомларнинг имомидирлар, қозиларнинг қозисидирлар ва олимларнинг олимидирлар. Аллоҳ таоло у зотга пайғамбарлик ила барча диний мансабларни тафвиз қилгандир. У зот Қиёмат кунигача ўша мансаблардан бирортасини эгаллаганларнинг барчасидан улуғдирлар. Қандай диний мансаб бўлса, у зот унинг энг олий мартабасидадирлар. Аммо у зот соллаллоҳу алайҳи васалламнинг асосий тасарруфотлари (Аллоҳнинг амрини) етказишдир.\nЗотан, у зотнинг ғолиб сифатлари пайғамбарликдир. Шунинг учун ҳам у зот соллаллоҳу алайҳи васалламнинг тасарруфотлари ичида Аллоҳнинг амрини етказиш ва фатволар ҳам, одамлар иттифоқ қилиб, қозилик юзасидан, деганлари ҳам, яна одамлар иттифоқ қилиб, имомлик, яъни давлатга раҳбарлик юзасидан, деганлари ҳам, шунингдек, бу икки мартаба орасида мутараддуд бўлиб қолгани учун уламолар ихтилоф қилиб, баъзилари бир мартабани ғолиб десалар, яна баъзилари бошқасини ғолиб деганлари ҳам бор.\nУ зот соллаллоҳу алайҳи васалламнинг ушбу васфлар ила содир этган тасарруфотларининг таъсири шариатда турлича бўлади.\nУ зот соллаллоҳу алайҳи васалламнинг пайғамбарлик сифатлари ила айтган ҳар бир гаплари, қилган ҳар бир ишлари Қиёмат кунигача сақалайн(инсу жин)га умумий ҳукмдир. Агар амр бўлса, улардан ҳар бири уни бажо келтиради. Шунингдек, мубоҳни ҳам. Агар наҳйи бўлса, улардан ҳар бири ундан четланади.\nУ зот имом(давлат бошлиғи)лик васфлари ила содир этган нарсаларга келсак, имомнинг изнисиз уларни ҳеч ким қилиши жоиз эмас. Шунда у зот алайҳиссаломга иқтидо қилинган бўлади. Чунки у зот мазкур нарсаларни имомлик васфлари ила қилганлар.\nУ зот соллаллоҳу алайҳи васалламнинг қозилик васфлари ила содир этган тасарруфотларига келсак, ҳокимнинг ҳукмисиз уларни ҳеч ким қилиши жоиз эмас. Шунда у зот соллаллоҳу алайҳи васалламга иқтидо қилинган бўлади. Чунки у зот мазкур нарсаларни қозилик васфлари ила қилганлар».\nИмом ал-Қурофий раҳматуллоҳи алайҳининг бу баёнларига изоҳнинг ҳожати йўқ бўлса керак.\nСуннати мутоҳҳара Ислом шариатининг иккинчи масдари ўлароқ, ақийда масаласида ҳам Қуръони каримдан кейинги иккинчи масдар ҳисобланади. Аммо ақоид илми уламолари Суннати мутоҳҳарага нисбатан ўзига хос қоида, услуб ва истилоҳлар ишлатадилар. Бу эса худди Ҳадис, Усули фиқҳ ва Фиқҳ илмлари уламоларининг ўзларига хос қоида, услуб ва истилоҳлар ишлатганларига ўхшайди. Ақоид илми уламолари ўзлари шуғулланаётган соҳа ўта нозиклигидан, ўта ҳассослигидан келиб чиқиб, ҳадисларни қабул қилиш ва улардан ақийда масалаларида ҳужжат сифатида фойдаланиш борасида ҳам жуда нозик ва ҳассос қоидаларни ишлатганлар.\nКези келганда, ҳар бир иш нозиклашган сари унинг ҳақида ҳукм чиқариш учун зарур шарт-шароитлар ҳам нозиклашиб боравериши умумий қоида эканини эслаб қўймоғимиз ўринлидир.\nИсломда шаръий далиллардан фойдаланишда худди ўша қоидага амал қилиш ажойиб услуб ила йўлга қўйилгандир. Мисол учун, уламоларимиз тарғиб ва тарҳиб бобида унча қувватли бўлмаган ҳадислар ҳам мақбул, деганлар. Аммо баъзи шахсларга жазо тайин қилишга ишлатиладиган ҳадислар етарли қувватга эга бўлиши шарт қилинган. Ўлим жазосига ҳукм этиш учун далил бўладиган ҳадислар учун эса жуда ҳам қаттиқ шартларни қўйганлар. Чунки тарғиб-тарҳиб масаласи фақат фойда келтиради, холос. Бировни жазолаш эса аҳамиятли иш. Унда инсоннинг ҳаққи поймол бўлиши ёки ноҳақдан ҳақоратлаш юзага чиқиши мумкин. Бир одамни ўлимга ҳукм қилиш эса ўта нозик иш. Бундай ишда қаттиқ туриб, хато қилиш билан бировнинг ўлимига сабаб бўлишдан кўра, бўш туриб, хато қилиб, жиноятчи жазосиз қолгани яхши ҳисобланади.\nИсломда энг нозик масала эътиқод масаласи экани ҳаммага маълум. Айни ана шу эътибордан Аллоҳ таоло ақийданинг жавҳарий – асл масалаларини, бошқача қилиб айтганимизда, рукнларини Қурцони карим орқали собит қилгандир. Чунки бу соҳада бир сўз билан кишининг иймони куфрга, жаннати дўзахга айланиб кетиши мумкин. Шунинг учун ҳам ақоид илми уламоларимиз Қурцони каримдан кейин иккинчи ўринда турадиган далил – ҳадиси шарифларни ақийда бобида далил қилар эканлар, уларни қандай шартлар билан қабул қилиш кераклиги ҳақида тортишганлар. Тортишув асосан жумҳури уламолар билан бацзи ҳанбалийлар орасида бўлган.\nЎртага биринчи қўйилган масала, зонн (гумон) билан ақийда собит бўладими, йўқми, деган масала бўлган. Оддий ҳолатда бу савол қизиқ туюлиши турган гап. Гумон билан бир иш қилиш мумкин эмаслигини ҳамма яхши билади. Ундай бўлса, уламолар ақийдага ўхшаш ўта нозик масалага гумонни аралаштириб нима қиладилар, дейишимиз мумкин. Лекин ақийда илми уламолари истилоҳида зонн (гумон) деб зинҳор, заррача ҳам шубҳа кўтармайдиган, қатъий илми яқийн даражасига етмаган илмни англатишини билганимиздан сўнг ҳеч ҳам ажабланишга ўрин қолмайди. Бу саволга ҳамма бараварига, зонн – гумон ила ақийда собит бўлиши мумкин эмас, деб жавоб берган.\nКейин оҳод ҳадис (албатта, саҳиҳ бўлиш шарти ила) зонни ифода этадими ёки илмни, деган масала ўртага қўйилган. Бу жумладаги «илм»дан мурод, илми ақоид уламолари истилоҳида, заррача шубҳаси йўқ илми яқийн эканини ҳам айтиб қўйишимиз лозим. Маълумки, оҳод ҳадис дейилганида, ёлғонга келишиб олишлари мумкин бўлмаган даражада кўп сондаги кишилар ривоят қилмаган ҳадис тушунилади.\n1. Жумҳури уламолар, оҳод ҳадислар (агар саҳиҳ бўлса ҳам) фақат гумонни ифода этади, илми яқийнни ифода этмайди, деганлар.\n2. Баъзи ҳанбалий уламолар «Агар оҳод ҳадислар саҳиҳ бўлса, илми яқийнни ифода этади», деганлар. Аввал ҳамма «Ақийда зонн билан илми яқийнсиз собит бўлмайди», деган эди. Энди жумҳури уламолар, оҳод ҳадислар (агар саҳиҳ бўлса ҳам) зонни ифода қилади, холос, демоқдалар. Ундоқ бўлса, ақийда собит бўлиши учун фақат мутавотир, яцни ёлғонга келишиб олишлари мумкин бўлмаган, кўп сондаги ровийлар ривоят қилган ҳадисгина ярар экан-да?\nЛекин ақийда бўйича келтирилган далилларга қарасак, кўплаб нарсалар оҳод ҳадислар ила собит бўлганини кўрамиз. Яна ҳайрон қоламизда, жумҳури уламолардан, сиз муҳтарамлар, оҳод ҳадис ила ақийда собит бўлмайди, дейсизлар. Аммо биз қараб кўрсак, қабр азоби, Мункар Накирнинг саволи, Сирот, ҳавз, мезон, шафоат каби кўплаб ақийда масалалари айнан оҳод ҳадислар билан собит бўлган экан-ку, деб сўраймиз.\nУлар бизга, гапингиз жуда тўғри, биз ҳеч қачон сиз айтган нарсаларни ва яна сиз айтмаган кўпгина нарсаларни оҳод ҳадислар билан собит бўлмайди, деганимиз йўқ. Сизлар бизнинг истилоҳимизга тушунмабсизлар. Биз, зонн билан, бошқача қилиб айтганда, оҳод ҳадис билан ақийда собит бўлмайди, деганимизда ақийда рукнларини инкор қилган инсон Ислом доирасидан бутунлай чиқиб кетадиган, Аллоҳ таолонинг мавжудлиги, Пайғамбарларнинг ҳақлиги каби масалаларни кўзда тутганмиз. Шунинг учун ҳаммамиз ҳеч қандай ихтилофсиз ақийданинг фарций (жузъий) масалаларида оҳод ҳадисларни, агар улар саҳиҳ бўлса, қабул қилишга қарор қилганмиз, дейдилар.\nАна энди ҳамма нарса равшан бўлди. Ислом ақийдасининг асоси ҳисобланган, иймоннинг рукни бўлган, «диндан деб билиш зарур ҳисобланган», иймон келтирмаган одам бутунлай диндан чиқиб, кофир бўладиган тушунчалар – Аллоҳ таоло, Муҳаммад соллаллоҳу алайҳи васаллам, Қурцони карим, Қиёмат куни, фаришталар, қазои қадар ва бошқа шунга ўхшаш тушунчаларнинг собит бўлиши учун илми яқийн лозим экан. Бу эса Қурцони карим кучидаги далилни тақозо қилади. Дарҳақиқат, мазкур нарсалар Қурцони карим ила собит бўлган. Бунда ҳеч ким хилоф қилмайди.\nЛекин, афсуски, оҳод ҳадис илми яқийнни ифода қиладими, деган тортишувнинг натижаси кейинчалик баъзи бир ноқулайликлар келтириб чиқарди. Ўша масалада жумҳур уламолар, аҳли сунна вал жамоа, моликийси бўлсин, шофеъийси бўлсин, ҳанафийси бўлсин, ҳанбалийси бўлсин ва яна бошқалари бўлсин, оҳод ҳадис ҳар қанча саҳиҳ бўлса ҳам, уни инкор қилган кишини иймондан ажратадиган ақийда собит бўлмайди, деганлар. Муҳаддислар ва бацзи қавлларга қараганда, Имом Аҳмад ибн Ҳанбал раҳматуллоҳи алайҳи оҳод ҳадис ила илми яқийний, бинобарин, инкор қилган киши кофир бўладиган ақийда собит бўлади, деганлар.\nҲозир ана шу гапни тутиб олиб, мусулмонларни сал нарсага кофирга чиқарадиганлар кўпайиб кетган. Бацзи бир ҳадиси шарифларда маълум гапларни айтган ёки ишларни қилганларга куфр ёхуд ширк нисбати берилган. Ўша ҳадислар саҳиҳ бўлиши мумкин. Лекин ҳаммаси оҳод ҳадислардир.\nМазкур оҳод ҳадислардаги куфр ва ширк эса одамни иймонидан бутунлай жудо қиладиган куфру ширк эмас, балки кичик куфр ва кичик ширк саналади, яъни куфр ва ширкка оид бир иш қилган ҳисобланади. Уларни қилган хатокор инсон тавба қилмоғи лозим бўлади.\nКўриниб турибдики, Суннати мутоҳҳара илми катта бир уммон, унда сузишни билмаганлар ўзларига ҳам, уларга ишонганларга ҳам қийин қилиб қўйиши ҳеч гап эмас. Шунинг учун бу улуғ илмни қўлдан келганича ўрганмоқ керак. Озгина нарсани билиб олиб, шовқин кўтаришга шошилмаслик лозим.\n12:00 / 06.02.2019 2512\n11:00 / 06.02.2019 1499\n3604 17:03 / 03.05.2018\n2783 14:40 / 26.07.2019\n1509 13:09 / 08.07.2020\n. .Абу Азза розияллоҳу анҳудан ривоят қилинади.Набий соллаллоҳу алайҳи васаллам.Аллоҳ бандага бирор ерда ўлишни қазо қилса, унинг учун ўша ерга бир давоми...\n1220 13:08 / 28.10.2020